title: Thy Majestie

text: Alun perin cover-kappaleita yhdessä soittaneet Giuseppe Bondì ja Claudio Diprima perustivat Thy Majestien. Yhtyeeseen liittyivät pian Maurizio Malta, Giovanni Santini, Michele Cristofalo ja Dario Grillo. Julkaistuaan 3 kappaletta sisältävän demon nimeltä "Sword, Crown and Shields" yhtye äänitti uutta materiaalia, joka julkaistiin maaliskuussa 1999 nimellä "Perpetual Glory". Italialaiset metallimusiikin lehdet ylistivät julkaisua, ja se oli Metal Hammer -lehden "kuukauden demo". Näkyvän vastaanoton ansiosta yhtye sai levytyssopimuksen Scarlet Recordsin kanssa. Maaliskuussa 2000 yhtye alkoi äänittää esikoisalbumiaan "The Lasting Power", joka valmistui huhtikuussa 2000. Lehdistö ylisti albumia, vaikka se kärsi heikosta äänituotannosta.


title: Thy Majestie

text: Syyskuussa 2001 Limb Music -yhtiö (joka on tuottanut mm. Rhapsodya) kiinnostui Thy Majestiesta muttei voinut kiinnittää yhtyettä Scarlet Recordsin voimassa olevan sopimuksen takia. Tammikuussa 2002 Thy Majestieen otti yhteyttä Thomas Youngblood pyytääkseen yhtyettä kiertueelle yhtyeensä Kamelotin kanssa. Thy Majestiella ei kuitenkaan ollaa varaa matkakustannuksiin, ja yhtyeen täytyi keskittyä toisen albuminsa nauhoituksiin.


title: Thy Majestie

text: Maaliskuussa 2002 yhtye alkoi äänittää albumia "Hastings 1066", joka perustuu Hastingsin taisteluun. Albumin äänitykset päättyivät 3. toukokuuta. "Hastings 1066" oli tuotantoarvoiltaan korkealuokkainen ja esitteli suuren budjetin kuoroja sekä sinfonia- ja ooppera-aineksia.


title: Thy Majestie

text: Marraskuussa 2003 laulaja Dario Grillo jätti Thy Majestien mennäkseen soolouralle yhtyeellään Platens. Joulukuussa 2003 laulajaksi vaihtui Gabriele Grilli, joka aiemmin soitti yhtyeessä Doomsword. Hänkin kuitenkin lähti Thy Majesteista lokakuussa 2004 "henkilökohtaisten syiden vuoksi". Merkittävin syy oli välimatka Gabrielen kotikaupungin Varesen ja Palermon välillä (muut jäsenet ovat kotoisin Palermosta). Gabriele ehti laulaa yhdellä äänitetyllä kappaleella, nimittäin "The Siege of Parisin" demoversiolla, joka myöhemmin päätyi "Jeanne d'Arc" -albumille. Myöhemmin Irencros-yhtyeen Giulio Di Gregorio liittyi Thy Majestien laulajaksi.


title: Thy Majestie

text: Vuonna 2005 Thy Majestie äänitti kolmannen albuminsa "Jeanne d'Arcin", joka on ranskalaisesta kansallissankaritar Jeanne d'Arcista kertova konseptialbumi. Sen julkaisi Scarlet Records. Albumi sai ylistäviä arvioita, ja muiden muassa The Metal Observer antoi sille 9.5 pistettä 10:stä.


title: Thy Majestie

text: 3. toukokuuta 2005 Giulio Di Gregorio erotettiin yhtyeestä, koska hän oli liian usein sairaana voidakseen esiintyä yhtyeen kanssa, ja hänen englannin kielen taitonsa oli heikko. Thy Majestiessa ehti vaikuttaa yhdysvaltalainen Timelord-yhtyeen laulaja Matt Aub lyhyen aikaa. 30. syyskuuta 2006 yhtye julkisti, että Thy Majestien alkuperäinen laulaja Dario Grillo palaisi yhtyeeseen. Se ei kuitenkaan kestänyt kauan, ja Dario Grillon tilalle tuli Dario Cascio. Lisäksi kitaristi Giovanni Santini päätti jättää yhtyeen, ja kitaristiksi liittyi Simone Campione.


title: Thy Majestie

text: Thy Majestie esiintyi 11. toukokuuta 2007 Alankomaitten Fear Dark Festival -tapahtumassa. Yhtye kiinnitettiin vuonna 2008 alankomaalaiselle Dark Balance Records -levy-yhtiölle. Thy Majestie esiintyi Suomessa 19. huhtikuuta 2008 Immortal Metal Fest -tapahtumassa. Yhtye julkaisi 3. albuminsa nimeltä "Dawn" 2. kesäkuuta 2008 Dark Balance -levymerkillä.


title: Theodor Fischer

text: Theodor Fischer (s. 28. toukokuuta 1862 Schweinfurt – k. 25. joulukuuta 1938 München) oli saksalainen arkkitehti ja kaupunkisuunnittelija.


title: Theodor Fischer

text: Schweinfurtissa syntynyt Fischer opiskeli arkkitehtuuria yliopistossa Münchenissä vuodesta 1880 vuoteen 1885. Fischer päätti opintonsa ilman tutkintoa. Vuosina 1885–1889 Fischer työskenteli berliiniläisessä arkkitehtitoimistossa, jonka jälkeen hän muutti takaisin Müncheniin. Münchenissä Fischer perusti arkkitehtitoimiston yhdessä ystävänsä kanssa.


title: Theodor Fischer

text: Vuonna 1893 Fischer sai suunniteltavakseen asemakaavan Münchenille. Fischer sai tehtävästä osakseen laajempaa tunnettuutta. Vuosien 1901 ja 1908 välillä Fischer työskenteli rakennustaiteen professorina Stuttgartin yliopistossa. Stuttgartin-vuosinaan Fischer perusti myös Deutscher Werkbundin.


title: Viktor Brack

text:
Viktor Brack (9. marraskuuta 1904 – 2. kesäkuuta 1948) oli saksalainen lääketieteen tohtori ja natsi-Saksan sotarikollinen. Hän oli natsien eutanasiaohjelman eli Aktion T4:n organisoija, jossa natsit tappoivat vammaisia, mielisairaita tai muuten yhteiskunnallisesti arvottomiksi katsottuja saksalaisia. Tämän jälkeen hän järjesteli juutalaisten tappamista kaasukammioissa ja työskenteli Odilo Globocnikin kanssa lopullisen ratkaisun käytännön toteuttamisessa.
Vuonna 1929 Viktor Brackista tuli Saksan kansallissosialistisen työväenpuolueen ja SS:n jäsen. Vuonna 1936 hän järjesti toimisto 2:n (Amt 2) toimintaa Adolf Hitlerin kansliassa Berliinissä. Toimisto tutki Führerin saamia valituksia kaikkialta Saksasta. Marraskuussa 1940 hänet ylennettiin SS-Oberführeriksi. Sodan jälkeen Brack joutui syytetyksi Nürnbergin lääkärioikeudekäynnissä. Oikeudenkäynnissä Brack todisti, että vuodesta 1941, jolloin juutalaisten tuhoaminen alkoi, Heinrich Himmler käski häntä ottamaan yhteyttä eutanasiaohjelman kanssa työskennelleisiin lääkäreihin ja suunnittelemaan kuinka nuoria juutalaisia voitaisiin steriloida ja käyttää työvoimana. Ajatuksena oli kehittää menetelmä, josta uhrit eivät edes olisi tietoisia.


title: Viktor Brack

text: Maaliskuussa 1941 Brack jättikin Himmlerille raportin, jossa todettiin voitavan käyttää röntgensäteitä laajamittaisena sterilointivälineenä. Hän vakuutti kesäkuussa 1941 Himmlerille järjestelmän toimivuutta kirjeellä, ja sitä alettiin heti testata Auschwitzin vangeilla. Todistajana lääkärien oikeudenkäynnissä olleen ranskalaissyntyisen Auschwitzissa syyskuusta 1943 tammikuuhun 1945 vankina olleen juutalaislääkärin mukaan leirin SS-lääkärit sterilisoivat ja kastroivat vankeja, ja toimenpiteet olivat erittäin tuskallisia. Brack tuomittiin niin sanotussa lääkärioikeudenkäynnissä kuolemaan ja hirtettiin 2. kesäkuuta 1948.


title: Aleksei Balabanov

text: Aleksei Oktjabrinovitš Balabanov [baɫaˈbanɔf] (; 25. helmikuuta 1959 Sverdlovsk, Neuvostoliitto – 18. toukokuuta 2013 Pietari) oli venäläinen elokuvaohjaaja. Hän tuli alun perin 1990-luvulla tunnetuksi toimintaelokuvistaan, mutta nousi 2000-luvulla kotimaassaan suosioon tyyliltään poikkeuksellisilla, šokeeraavilla elokuvillaan.


title: Aleksei Balabanov

text: Balabanov kuoli tajuihinsa palaamatta saatuaan kouristuskohtauksen. Hän sairasti pitkään ennen menehtymistään.


title: Lauvuskylä

text: Lauvuskylä on noin 75 asukkaan kylä Kuhmon kaupungissa Kainuussa. Kylä sijaitsee Kuhmon ja Nurmeksen välisen kantatien 75 varrella 31 kilometriä Kuhmon keskustasta Nurmeksen suuntaan. Nurmekseen on matkaa 46 kilometriä. Lauvuskylältä lähtee myös Lauvuksentie Vepsän kylälle. Lauvuskylän nähtävyyksiä ovat Kiehuvan hetteen lähde ja mutterinmuotoinen metsästys- ja erämaja. Lauvuskylällä toimi Ahtosen kyläkauppa, joka kuului K-ryhmään, mutta sen toiminta loppui 1990-luvulla.


title: Enga

text: Enga voi tarkoittaa:


title: Odilo Globocnik

text: Odilo Globocnik (21. huhtikuuta 1904 – 31. toukokuuta 1945) oli itävaltalainen SS-kenraali. Hän osallistui Varsovan ja Białystokin ghettojen hävittämiseen ja niiden asukkaiden lähettämiseen keskitysleireihin.


title: Odilo Globocnik

text: Odilo Globocnik syntyi itävaltalaiseen perheeseen Triestessä. Hän oli isovanhempiensa kautta saksalaista sukua. Hän oli ratsuväkiluutnantti Franz Globocnikin toinen lapsi. Hänen isänsä oli ammattisotilas Itävalta-Unkarin armeijassa. Vuonna 1914 perhe muutti Cseklésziin, jossa postimiehenä työskennellyt isä joutui takaisin armeijaan. Samana vuonna Odilo meni sotilaskouluun. Häntä pidettiin lahjakkaana ja lupaavana nuorena miehenä. Kuitenkin ensimmäinen maailmansota lopetti hänen koulutuksensa, kun he muuttivat asumaan pieneen ja epämukavaan taloon Klagenfurtiin. Vuodesta 1919 alkaen Odilo kävi yleistä teknis-ammatillista koulua ("Staatsgewerbeschule"), josta valmistui (ylioppilastutkintoa vastaava "Matura") 1923 kiitettävänä oppilaana. Hän teki myös satunnaisia töitä, kuten kantoi matkalaukkuja rautatieasemalla, ja tuki siten taloudellisesti perhettään.


title: Odilo Globocnik

text:
Globocnik aloitti poliittisen toimintansa 1922, kun hän liittyi Kärntenin alueen puolisotilaallisiin organisaatioihin, ja hän käytti hakaristiä. Hänen ammattinsa vuoteen 1932 oli rakennusmyyjä. Hän työskenteli myöhemmin teknikkona ja rakennussuunnittelijana.
Elokuussa 1933 Odilo pidätettiin ensimmäisen kerran, ja samana vuonna hän liittyi SS:ään. Hänet pidätettiin Saksan kansallissosialistisen työväenpuolueen tukemisesta. Hänestä oli tullut kansallissosialistisen puolueen jäsen vuonna 1930. Hänet pidätettiin vuosina 1933–1935 neljästi ja hän oli vain vähän yli vuoden vankilassa. Tämä johtui Heinrich Himmlerin puuttumisesta Odilon ja viranomaisten välisiin kiistoihin.


title: Odilo Globocnik

text: Hänen ensimmäinen todellinen aktiviteettinsa kansallissosialistisessa puolueessa tapahtui 1931, jolloin hänen nimensä ilmestyi kansallissosialistisiin propagandalehtisiin. Hän oli tässä vaiheessa hylännyt työuransa, ja ryhtyi täysipäiväiseksi kansallissosialistiksi. Globocnik yleni puolueessa nopeasti ja hänestä tuli Itävallan varagauleiter 29-vuotiaana vuonna 1933. Hän oli natsien ykkösmies Itävallan hallituksessa, ja järjesti muun muassa Klagenfurthin piispan säilyttämään natsien käyttöön varaamiaan räjähteitä. Hitler palkitsi hänet Wienin Gauleiterin arvolla 24. toukokuuta 1938. Hän järjesti kuriiri- ja tiedustelupalvelun, joka kuljetti varoja natsi-Saksasta Itävaltaan. Tässä toimessaan Odilo liittyi SS:ään 1934 numerolla 292.776. Hänet erotettiin Gauleiterin toimestaan 30. tammikuuta 1939, ilmeisesti varainkeruuseen liittyvien likaisten toimiensa takia. Hän oli hankkinut häikäilemättömänä miehenä natsien katolis-oikeistosiivestä vihamiehiä, ja Hermann Göringin tiedetään vaatineen hänen erottamistaan. Hitler julisti Josef Bürckelin hänen seuraajakseen. Reichsführer-SS Heinrich Himmler suostuikin armahtamaan Globocnikin. Globocnik liittyi vapaaehtoisena Waffen-SS:ään ja palveli upseerina SS-Verfügungstruppe SS-Standarte Germaniassa maalis–marraskuussa 1939, ja otti osaa Puolan offensiiviin.


title: Odilo Globocnik

text: Himmler ei kuitenkaan unohtanut yhtä uskollisimmista palvelijoistaan. Marraskuussa 1939 Globocnik nimitettiin SS-ja poliisijohtajaksi Lubliniin kenraalikuvernementin alueelle. Pettymyksen tuottaneen puolueuran jälkeen hän sai uuden mahdollisuuden SS:n ja poliisin palveluksessa. Globocnik osallistui Varsovan ja Bialystokin ghettojen hävittämiseen ja niiden asukkaiden lähettämiseen keskitysleireihin. Hän järjesteli myös etnisen puhdistuksen mitat saaneita puolalaisten uudelleenasuttamisia ja työleirejä Lublinin alueelle, sekä oli 45 000 juutalaistyöläisen päällikkö.


title: Odilo Globocnik

text: Vuonna 1941 hän sai käskyn rakentaa Bełżecin tuhoamisleirin Puolaan. Leiri oli kenraalikuvernementin ensimmäinen, ja pian hän sai rakennuttaa kolme leiriä lisää, nimittäin Sobibórin, Majdanekin ja Treblinkan leirit vuonna 1942. Kaikkiaan Globcnik oli vastuussa yli 1,5 miljoonan vangin kuolemista tuhoamisleireillä. Hän syyllistyi myös orjatyöleirien ylläpitoon, orjatyövoiman käyttöön ja murhattujen omaisuuden varastamiseen operaatio Reinhardin aikana.


title: Odilo Globocnik

text: Benito Mussolinin häviön jälkeen, ja koska hän salakuljetti leiristä omaisuutta, Globocnik siirrettiin Puolasta Friuli-Venetsian alueelle Italian Saksan valtaamalla alueelle syyskuussa 1943 ja hän joutui kotikaupunkiinsa Triesteen. Hänet nimitettiin korkeimmaksi SS- ja poliisijohtajaksi Adrianmeren toiminta-alueelle. Hänen päätehtävänsä oli taistella partisaaneja vastaan, mutta hän otti jälleen päätyökseen juutalaisten tuhoamisen, nyt Italiassa. Liittoutuneiden edetessä Globocnik meni Itävallan Kärnteniin ja piiloutui Alppien vuorille lähelle Weissenseeta, yhä seuranaan esikuntansa jäseniä.


title: Odilo Globocnik

text: Joidenkin lähteiden mukaan brittijoukot pidättivät hänet Kärntenin alueella Möslacher Almissa, Weissensee-järvellä 1. toukokuuta 1945, ja saattoi tehdä itsemurhan samana päivänä Paternionissa syanidilla. Tapauksen vahvistukseksi on olemassa valokuvia hänen ruumiistaan.


title: Odilo Globocnik

text: Todellisuudessa Globocnikin pidättivät Kärntenissä sodan lopussa kersantti John ”Jack” Sowler 4. kuningattaren omista husaareista. Sowler kuului majuri Ramseyn alaiseen MI6-järjestöön, joka etsi ja pidätti Itävallassa mahdollisia sotarikollisia. Pian pidätyksen jälkeen Globocnik tappoi itsensä puremalla rikki suuhunsa piilottamansa syanidikapselin. Ruumis vietiin haudattavaksi paikalliseen kirkkomaahan, mutta pastori kieltäytyi hautaamasta ”sellaisen miehen ruumista kirkkomaahan”. Ruumis haudattiin siunatun maan ulkopuolelle lähelle kirkkomaan muuria ilman seremonioita. Huhut, joiden mukaan juutalaiset tai partisaanit olisivat murhanneet hänet, tai että hän olisi selvinnyt hengissä ja työskennellyt Yhdysvaltain tiedustelupalvelulle, ovat osoittautuneet vääriksi.


title: Kolmoisinterventio

text: Kolmoisinterventio tai Shimonosekin interventio () oli Venäjän, Saksan ja Ranskan diplomaattinen vuonna 1895 Shimonosekin sopimuksen ehdoista. Sopimus päätti ensimmäisen Kiinan–Japanin sodan ja se solmittiin Japanin ja Qing-dynastian Kiinan välillä.


title: Kolmoisinterventio

text: Sopimuksen ehtojen mukaan Japanille luovutettiin Liaodongin niemimaa, mukaan lukien Port Arthurin satamakaupunki, jonka se oli valloittanut Kiinalta. Heti kun sopimuksen ehdot olivat tulleet julkisuuteen Venäjä, jolla oli omat suunnitelmansa ja valtapiirinsä Kiinassa, ilmaisi huolensa Japanin aluelisäyksestä ja sopimuksen vaikutuksesta Kiinan vakauteen. Venäjä suostutteli Ranskan ja Saksan painostamaan Japania diplomaattisesti, jotta se palauttaisi saamansa alueen Kiinalle suurempaa sotakorvausta vastaan.


title: Kolmoisinterventio

text: Venäjällä oli eniten voitettavaa kolmoisinterventiossa. Edeltävinä vuosina se oli hitaasti kasvattanut vaikutusvaltaansa Kaukoidässä. Siperian rautatien rakentaminen ja uuden ympärivuoden sulan sataman hankkiminen olisi antanut Venäjälle mahdollisuuden vakiinnuttaa asemansa alueella ja laajentua pidemmälle Aasiaan ja Tyynellemerelle. Venäjän merenkulkua rasittivat talvella jäätyvät pohjoiset satamat.


title: Kolmoisinterventio

text: Venäjä ei ollut osannut odottaa Japanin voittoa Kiinasta: Port Arthurin joutuminen Japanin käsiin olisi vaikeuttanut sen kipeää satamatarvetta idässä.


title: Kolmoisinterventio

text: Ranska joutui liittoutumaan Venäjän kanssa vuoden 1892 sopimuksella. Vaikka ranskalaisilla pankkiireilla olikin taloudellisia kiinnostuksen kohteita Venäjällä (erityisesti rautateillä), Ranskalla ei ollut mitään aluetoiveita Mantšuriassa, sillä sen vaikutuspiiri keskittyi Etelä-Kiinaan (Kiinan–Ranskan sota). Ranskalaisilla oli pikemminkin lämpimät suhteet japanilaisiin: ranskalaisia sotilasneuvonantajia oli lähetetty kouluttamaan keisarillisen Japanin armeijaa ja useita japanilaisia laivoja oli rakennettu ranskalaisilla telakoilla. Ranska ei kuitenkaan halunnut jäädä diplomaattisesti eristyksiin, etenkään Saksan vallan kasvaessa.


title: Kolmoisinterventio

text: Saksalla oli kaksi syytä Venäjän tukemiseen. Ensimmäinen oli Venäjän huomion kääntäminen itään ja pois Saksasta itsestään. Toinen taas oli Venäjän tuen saaminen Saksan aluehankinnoille Kiinassa. Saksa toivoi, että tuki Venäjälle saisi sen vuorostaan tukemaan Saksan siirtomaahankkeita, jotka olivat erityisen keskeneräisessä tilassa, koska Saksan valtakunta oli yhdistynyt vasta 1871 ja kyennyt aloittamaan kilpailun siirtomaiden hankkimisesta vasta muiden suurvaltojen jälkeen. Lisäksi hitaaseen liikkeelle lähtöön Saksassa olivat vaikuttaneet näkemykset siitä, minkä mukaan on tärkeämpää keskittyä oman maan asioihin ja varustautua Ranskan uhkaa vastaan kuin olla läsnä Aasiassa ja Afrikassa.


title: Kolmoisinterventio

text: Japanin hallitus suostui sille asetettuihin vaatimuksiin vastahakoisesti, sillä britit tai yhdysvaltalaiset eivät olleet puuttumassa tilanteeseen eikä Japani kyennyt vastustamaan kolmea eurooppalaista suurvaltaa sotilaallisesti. 5. toukokuuta 1895 pääministeri Itō Hirobumi ilmoitti japanilaisten joukkojen vetämisestä Liaodongin niemimaalta vastineena 30 miljoonan taelin (450 miljoonan jenin) lisäsotakorvauksista. Viimeiset japanilaiset joukot lähtivät kotiin joulukuussa.


title: Kolmoisinterventio

text: Japanin hämmästykseksi ja kauhistukseksi Venäjä siirtyi lähes välittömästi miehittämään Liaodongin niemimaata ja aloitti Port Arthurin linnoittamisen. Saksa, Ranska ja jopa Yhdistynyt kuningaskunta hyödynsivät Kiinan heikkoa tilaa ottaakseen satamakaupunkeja hallintaansa erilaisin tekosyin ja laajentaakseen vaikutuspiirejään.


title: Kolmoisinterventio

text: Nöyryytys eurooppalaisten valtojen käsissä johti "gashin shōtan" eli "vaikeuksien kautta kestämisen" -ideologian kehittymiseen Japanissa. Siinä kasvatettiin raskasta teollisuutta ja vahvistettiin armeijaa, erityisesti laivastoa, muiden kustannuksella. Se oli myös suora syy Venäjän–Japanin sodalle vuosina 1904–1905 ja vähemmässä määrin Japanin osallistumiselle ensimmäiseen maailmansotaan.


title: Jan Vesterinen

text: Jan Vesterinen (s. 3. heinäkuuta 1985 Espoo) on suomalainen jalkapallomaalivahti, joka viimeksi edusti Kakkosen Someron Voimaa. Hän pelasi kausilla 2009–2010 lainasopimuksella IF Gnistanissa. Vesterinen pelasi Hongassa uransa aikana kolme Veikkausliiga-ottelua.


title: Josef Bürckel

text: Josef Bürckel (30. maaliskuuta 1895 Lingenfeld, Germersheim – 28. syyskuuta 1944 Neustadt an der Weinstraße, Reininmaa) oli Saksan kansallissosialistisen työväenpuolueen poliitikko ja puolueen piirijohtaja ("Gauleiter") ja natsi-Saksan valtiopäivien Reichstagin jäsen.


title: Josef Bürckel

text: Bürckel oli kansallissosialistisen puolueen vuodesta 1925, ja entinen koulumestari tuli alueensa Gauleiteriksi 1934. 13. maaliskuuta 1938 Bürckel nimitettiin puolueen Anschluss ia suunnittelevaan siipeen (Itävallan liittäminen Saksaan). 23. huhtikuuta 1938 – 31. maaliskuuta 1940 hän työskenteli valtakunnankomissaarina Itävallassa, joka oli liitetty Saksaan. Hän johti ingraatiopoliitiikkaa ja osallistui Itävallan muuttamiseen Ostmarkiksi, joka oli poliittisesti ja taloudellisesti osa Saksaa. Bürckel palveli Wienin Gauleiterina ja kuvernöörinä 30. tammikuuta 1939 – 7. elokuuta 1940 ja työskenteli Saksaan yhdistämisen parissa sekä järjesti juutalaisvainoja ja heidän omaisuutensa takavarikointeja.


title: Josef Bürckel

text: Gauleiter-uransa jälkeen Bürckel siirtyi palvelemaan Lothringenin siviilihallintoon ja vuodesta 1941 hän oli kuvernöörinä Westmarkissa, 9. marraskuuta 1937 hänestä tuli myös ryhmänjohtaja (Gruppenführer) SS:ään ja Reichsführer-SS Heinrich Himmlerin henkilökuntaan. Vuonna 1944 hän sai Saksan ansioristin, Puolueen korkeimman kunniamerkin, sille tekemistään palveluksista.


title: Josef Bürckel

text: Bürckel ja hänen vaimonsa kuolivat syyskuussa 1944, ilmeisesti oman käden kautta, vaikka on ollut epäilyksiä, että heidät olisi Adolf Hitlerin murhayrityksen jälkeen surmattu valtataistelun seurauksena.


title: Uinnin maailmanmestaruuskilpailut 1998

text: Uinnin pitkän radan maailmanmestaruuskilpailut järjestettiin vuonna 1998 Australian Perthissä. Kilpailut alkoivat 8. tammikuuta ja päättyivät 17. tammikuuta. Kilpailujen järjestäjänä toimi Kansainvälinen uimaliitto FINA. Kilpailulajeina olivat ratauinti, avovesiuinti, uimahypyt, taitouinti ja vesipallo.


title: Uinnin maailmanmestaruuskilpailut 1998

text: Isäntämaa


title: Ensilumi

text: Ensilumi on syksyn tai talven ensimmäinen maahan satanut lumikerros. Usein ensilumi sulaa muutamassa päivässä kokonaan pois.


title: Ensilumi

text: Suomen Ilmatieteen laitoksen määritelmän mukaan ensilumi on satanut, kun aamukahdeksalta (kesäaikaan yhdeksältä) säähavaintoasemalla havaitaan maassa vähintään yhden senttimetrin lumikerros.


title: Ensilumi

text: Suomessa ensilumi sataa Lapin tuntureille usein jo elo–syyskuussa. Ilmatieteen laitoksen vuosien 1981–2010 tilastojen mukaan Suomen Lappiin ensilumi satoi keskimäärin lokakuussa ja Etelä-Suomeen keskimäärin marraskuussa.


title: Öljynjalostustuote

text: Öljynjalostustuotteet ovat raakaöljystä öljynjalostamoissa valmistettuja tuotteita.


title: Öljynjalostustuote

text: Raakaöljyn kysynnästä ja rakenteesta riippuen jalostamot voivat valmistaa eri tuotteita. Suurin osa öljynjalostustuotteista käytetään polttoaineina, mutta jalostamot tuottavat myös muita kemikaaleja, joita käytetään muun muassa muovin valmistuksessa. Raakaöljy sisältää usein jonkin verran rikkiä.


title: Richard Gasquet

text: Richard Gasquet (s. 18. kesäkuuta 1986 Béziers, Ranska) on ranskalainen tennispelaaja. Hän on oikeakätinen pelaaja, joka aloitti uransa vuonna 2002. Tällä hetkellä hän asuu Neuchâtelissa Sveitsissä. Häntä valmentaa Sergi Bruguera ja Sebastian Grosjean.


title: Richard Gasquet

text: Gasquet on voittanut urallaan 14 kaksinpeliturnausta ja kaksi nelinpeliturnausta. Hänen paras lyöntinsä on yhden käden rystylyönti, jota kehutaan parhaaksi rystyksi koko ATP-kiertueella. Maailmanlistalla hän on parhaimmillaan sijoittunut seitsemänneksi (9. heinäkuuta 2007).


title: Richard Gasquet

text: Grand Slam -turnauksissa Gasquet on toistaiseksi menestynyt parhaiten Wimbledonissa 2007, jolloin hän puolivälierässään Andy Roddickia vastaan nousi tappioasemasta voittoon eräluvuin 4–6, 4–6, 7–6(2), 7–6(3), 8–6. Välierässä hän hävisi maailman ykköspelaajalle Roger Federerille lukemin 5–7, 3–6, 4–6. Hän pääsi välieriin myös Wimbledonissa 2015. Vuoden 2006 turnauksessa hän hävisi Federerille jo ensimmäisellä kierroksella ja vuosina 2005 ja 2008 hän eteni neljännelle kierrokselle. Australian avoimissa hän on pelannut neljännellä kierroksella vuosina 2007, 2008 ja 2012, Yhdysvaltain avoimissa vuosina 2005, 2006, 2010 ja 2012 sekä Ranskan avoimissa vuosina 2011 ja 2012.


title: Richard Gasquet

text: Gasquet voitti Ranskan avointen sekanelinpelin vuonna parinaan Tatiana Golovin.


title: Richard Gasquet

text: Gasquet antoi maaliskuussa 2009 kokaiinia sisältäneen dopingnäytteen ja sai kahden vuoden kilpailukiellon. Joulukuussa 2009 urheilun kansainvälinen vetoomustuomioistuin CAS vapautti hänet dopingsyytteestä ja kilpailukiellosta. Gasquet'n mukaan kokaiini oli peräisin yökerhossa häntä suudelleelta naiselta.


title: Domagnano

text: Domagnano on yksi San Marinon yhdeksästä kunnasta eli "castellista". Domagnanossa on yhteensä 2 714 asukasta (2003) ja sen pinta-ala on 6,62 neliökilometriä. Se sijaitsee maan pohjoisosassa ja rajautuu Faetanon, Borgo Maggioren ja Serravallen kuntiin San Marinossa sekä Corianon kaupunkiin Italiassa.


title: Domagnano

text: Domagnanossa oli asutusta jo roomalaiskaudella ja alueelta on löydetty ajan kolikoita ja koruja. Kunnan alueella on vanha Malatesta-suvun Monte Lupon linnoitus, joka siirtyi San Marinon haltuun vuonna 1463. Kuntaan kuuluvat Cà Gianninon, Fiorinan, Piandivellon, Spaccio Giannonin ja Torraccian "curaziat".


title: Faetano

text: Faetano on yksi San Marinon yhdeksästä kunnasta eli "castellista". Faetanossa on yhteensä 1 081 asukasta (2003) ja sen pinta-ala on 7,75 neliökilometriä. Kunta sijaitsee San Marinon itäosassa ja rajautuu Montegiardinon, Fiorentinon, Borgo Maggioren ja Domagnanon kuntiin San Marinossa sekä Corianon, Montescudon ja Sassofeltrion kuntiin Italiassa.


title: Faetano

text: Faetano kuului Malatesta-suvun alueisiin ja se liittyi osaksi San Marinoa vuonna 1463. Kunnan keskustaajamassa on pieni taloryhmä, keskusaukio ja San Paolon kirkko. Kuntaan kuuluvat Cà Chiavellon, Calligarian, Corianinon ja Monte Puliton "curaziat".


title: Klaus Sulzenbacher

text: Klaus Sulzenbacher (s. 3. helmikuuta 1965 Kitzbühel) on entinen itävaltalainen yhdistetyn hiihtäjä. Hän kilpaili vuosina 1983–1991 ja voitti urallaan 4 olympiamitalia ja kaksi mitalia hiihdon maailmanmestaruuskilpailuissa. Hän voitti myös yhdistetyn maailmancupin kokonaiskilpailun kahdesti ja yhteensä 14 maailmancupin osakilpailua.


title: Klaus Sulzenbacher

text: Sulzenbacher oli ensimmäinen kansainvälisellä tasolla menestynyt itävaltalainen yhdistetyn hiihtäjä ja hänen katsotaan raivanneen uraa Mario Stecherin ja Felix Gottwaldin menestykselle myöhemmin.


title: Klaus Sulzenbacher

text: Hän on yksi Itävallan menestyneimmistä olympiaurheilijoista. Uransa lopettamisen jälkeen hän on työskennellyt fysioterapeuttina.


title: Fiorentino

text: Fiorentino on yksi San Marinon yhdeksästä kunnasta eli "castellista". Fiorentinossa on yhteensä 2 120 asukasta (2003) ja sen pinta-ala on 6,57 neliökilometriä. Se sijaitsee maan eteläosassa ja rajautuu Chiesanuovan, Borgo Maggioren, Faetanon, Montegiardinon ja San Marinon kuntiin San Marinossa sekä Monte Grimanon ja Sassofeltrion kuntiin Italiassa.


title: Fiorentino

text: Fiorentino kuului Malatesta-suvun alueisiin ja se liitettiin osaksi San Marinoa vuonna 1463. Sitä on kutsuttu myös nimellä "Terra dei Castelli" () ja kunnan alueella on kolmen linnan rauniot. Kuntaan kuuluvat Capannen, Crocialen ja Pianaccin "curaziat".


title: Reiichi Mikata

text: Reiichi Mikata (s. 14. tammikuuta 1967) on japanilainen entinen yhdistetyn hiihtäjä, joka kilpaili 1990-luvun alussa. Hän voitti olympiakultaa Japanin joukkueessa vuoden 1992 talviolympialaisissa Albertvillessä. Hän voitti myös pronssia hiihdon maailmanmestaruuskilpailuissa niin ikään Japanin joukkueessa.


title: Montegiardino

text: Montegiardino on yksi San Marinon yhdeksästä kunnasta eli "castellista". Montegiardinossa on yhteensä 793 asukasta (2003) ja sen pinta-ala on 3,31 neliökilometriä, joten se on San Marinon kunnista pienin. Se sijaitsee maan kaakkoisosassa ja rajautuu Fiorentinon ja Faetanon kuntiin San Marinossa sekä Monte Grimanon ja Sassofeltrion kuntiin Italiassa.


title: Montegiardino

text: Montegiardino kuului Malatesta-suvun alueisiin ja se liitettiin osaksi San Marinoa vuonna 1463. Kunnassa sijaitsee San Marinon yliopiston taloustieteen ja teknologian tiedekunta. Kuntaan kuuluu vain yksi "curazia", Cerbaiola.


title: Sylvain Guillaume

text: Sylvain Guillaume (s. 6. heinäkuuta 1968 Champagnole) on entinen ranskalainen yhdistetyn hiihtäjä. Hän voitti olympiahopeaa 15 km matkalla vuoden 1992 talviolympialaisissa Albertvillessä ja pronssia 4x5 km joukkuekilpailussa vuoden 1998 talviolympialaisissa Naganossa. Lisäksi hän voitti pronssia 15 km matkalla vuoden 1995 hiihdon maailmanmestaruuskilpailuissa Thunder Bayssä.


title: Renault Dauphine

text: Renault Dauphine oli Renault'n 1956–1967 valmistama automalli. Dauphinea koottiin Ranskan lisäksi monissa maissa: Etelä-Afrikassa, Australiassa, Meksikossa, Belgiassa ja Irlannissa sekä lisenssillä Italiassa, Brasiliassa, Espanjassa, Argentiinassa, Yhdysvalloissa ja Japanissa.


title: Renault Dauphine

text: Aikakauden edulliset pikkuautot olivat yleensä kaksiovisia. Siitä Dauphine oli neliovisena poikkeus. Tekniikan maailma 9/1960 kertoo, että se on erityisen matala ja sen otsapinta pieni, joten "ilmanvastuksella ei ole suurtakaan merkitystä". Ohjaus oli kuitenkin tuulelle herkkä.


title: Renault Dauphine

text: Dauphine esiteltiin vuonna 1956 korvaamaan menestyksekäs Renault 4CV. 4CV:n tavoin Dauphinessa oli yhdestä osasta koostuva monokokkirunko. Se oli 4-ovinen sedan kuten 4CV, mutta siinä ei ollut 4CV:n "kaappariovia". Se oli myös raskaampi ja pidempi kuin edeltäjänsä, mutta käytti samaa moottoria, tosin iskutilavuudeltaan ja teholtaan suurempaa versiota (760 cm³:n sijasta 845 cm³ ja 19 hv:n sijasta 32 hv). Dauphine oli surullisenkuuluisa huonon suorituskykynsä vuoksi: "Road & Track" -lehti mittasi Dauphinen kiihtyvyydeksi 0-100 km/h 32 sekuntia. Kesällä 2009 Time-lehdessä julkaistiin autotoimittaja Dan Neilin artikkeli hänen mielestään kaikkein huonoimmista autoista. Neilin mukaan Dauphinen pellit ruostuivat hetkessä.


title: Renault Dauphine

text: Vuosina 1960–1962 valmistettiin ylellisempää Dauphine Ondine -nimistä versiota. Dauphine Gordini taas oli sporttiversio, Dauphine 1093 kilpamalli ja Dauphine Caravelle/Floride (1958–1968) oli Dauphine Gordiniin perustuva kaksiovinen avomalli.


title: Renault Dauphine

text: Erikoismalli Gordinissa oli moottorista viritetty lisää 9 hv eli 40 hv, ja kolmivaihteisuus oli muutettu nelivaihteisuudeksi. Huippunopeus oli 121 km/h ja kulutus 7,3 l/100 km. Se oli "liian suorituskykyinen ollakseen perheauto". Sen käyttökelpoisuutta lisäsi eräänlainen kumityynyihin perustuva Aerostable-jousitus. Hinta oli nykyeuroiksi (2010) muunnettuna 14 000 euroa, mikä Dauphinen perusmalliin verrattuna oli 1 000 euroa enemmän. Se oli kuitenkin pieni hinta neljännestä vaihteesta ja parannetusta sisustuksesta, joten Gordinista tuli Suomessa hyvin suosittu.


title: Renault Dauphine

text: Renault Dauphines -sivusto


title: Ulla Karttunen

text: Ulla Karttunen (s. 1956 Valtimo) on suomalainen kuvataiteilija ja tutkija.


title: Ulla Karttunen

text: Taiteessaan Karttunen on käsitellyt muun muassa naisiin kohdistuvaa väkivaltaa sen kulttuurisista ja uskonnollisista taustoista käsin. Hän on osallistunut lukuisiin näyttelyihin eri puolilla maailmaa, muun muassa Pariisissa, Buenos Airesissa, Hongkongissa, Yogyakartassa, Rio de Janeirossa ja Zürichissä. Karttunen on kirjoittanut myös Taide-lehteen.


title: Ulla Karttunen

text: Helmikuussa 2008 poliisi takavarikoi Helsingin kaupungin taidemuseon hoitamasta Kluuvin galleriasta Karttusen yksityisnäyttelystä lapsipornoa kritisoivan "Neitsythuorakirkko"-taideteoksen. Yksi näyttelyn avajaisvieraista oli tehnyt teoksesta tutkintapyynnön, minkä seurauksena poliisi takavarikoi teoksen. Karttusen epäiltiin rikkoneen rikoslain pykälää sukupuolisiveellisyyttä loukkaavan lasta esittävän kuvan hallussapidosta. Karttunen kertoi tarkoittaneensa teoksen yhteiskuntakriittiseksi ja lapsipornoa vastustavaksi. Toukokuussa 2008 asiaa käsiteltiin Helsingin käräjäoikeudessa. Karttusen katsottiin syyllistyneen lapsen sukupuolisiveellisyyttä loukkaavan kuvan hallussapitoon ja levittämiseen, mutta häntä ei kuitenkaan tuomittu, koska oikeus katsoi hänen pyrkineen teollaan samaan kuin oikeuslaitos. Karttunen valitti päätöksestä, mutta se ei muuttunut hovioikeudessa. Korkein oikeus ei myöntänyt asialle valituslupaa.


title: Ulla Karttunen

text: Karttunen on työskennellyt väitöskirjaa tekevänä tutkijana Suomen Akatemian työryhmässä. Hänen tutkimuksensa pohjautuu taidefilosofian ja soveltavan ympäristöestetiikan välimaastoon ja pohjautuu hänen omiin taideprojekteihinsa. Aiheena on taiteen ja todellisuuden rajan murtuminen intiimissä lähiympäristössä.


title: Fabrice Guy

text: Fabrice Guy (s. 30. joulukuuta 1968 Pontarlier, Doubs, Ranska) on ranskalainen entinen yhdistetyn hiihtäjä. Hän voitti olympiakultaa 15 km:n matkalla vuoden 1992 talviolympialaisissa. Lisäksi hän voitti pronssia 4×5 km joukkuekilpailussa vuoden 1998 talviolympialaisissa Naganossa ja kaksi mitalia hiihdon maailmanmestaruuskilpailuissa.


title: Gary Sturgis

text: Gary Anthony Sturgis (s. 3. marraskuuta 1966 New Orleans, Louisiana) on yhdysvaltalainen näyttelijä.


title: Gary Sturgis

text: Sturgis päätti jo nuorella iällä pyrkiä muusikoksi vanhempiensa kannustamana. Hän soitti hetken aikaa piccoloa ja soitti koulunsa yhtyeessä puupuhaltimilla muutaman vuoden ja sen jälkeen rumpuja. High Schoolissa Sturgis kiinnostui näyttelemisestä ja esiintyi sen myötä usein teatterissa.


title: Gary Sturgis

text: Hänen näyttelijän uransa lähti liikkeelle 1980-luvun lopulla, jolloin Sturgis esiintyi televisiosarjoissa America's Most Wanted, NYPD Blue, Malcolm & Eddie ja El Caminon poliisit. Samalla hän esiintyi useissa televisiomainoksissa, kuten "Get The Dew". Sittemmin Sturgis tuli tunnetuksi baritoniäänensä myötä, kun hän teki muun muassa televisiosarjojen Moesha, Half & Half, Girlfriends, The Parkers, Bones ja All of Us mainosjuontoja. Tämän seurauksena Sturgis jatkoi äänityötään animaatioihin, joista kenties merkittävimmät olivat Static Shockin pääkonnan Ebonin äänirooli, sekä elokuvan Scooby-Doo ja kyberjahti, jossa hän oli haamuviruksen äänenä. Sturgis on lainannut ääntään muutamille videopeleille. Hän palasi edellä mainittujen ääniroolien jälkeen näytelmäroolien pariin ja esitti muun muassa päärikollista elokuvassa Diary of a Mad Black Woman vuonna 2005.


title: Renault Juvaquatre

text: Renault Juvaquatre on Renault’n vuosina 1937–1955 valmistama pieni henkilöautomalli. Sitä myytiin sekä sedan- että farmarikorisena. Sedanin tuotannon päätyttyä vuonna 1955 farmari sai nimen Renault Dauphinoise. Sen tuotanto päättyi vuonna 1960.


title: Kristian Hammer

text: Kristian Hammer (s. 20. maaliskuuta 1976) on norjalainen entinen yhdistetyn hiihtäjä. Hän kilpaili vuosina 1995-2006 ja voitti kolme mitalia hiihdon maailmanmestaruuskilpailuissa. Olympialaisissa hänen paras sijoituksensa oli normaalikilpailun kahdeksas sija Salt Lake Cityssä 2002. Maailmancupissa hän voitti neljä osakilpailua ja sijoittui parhaimmillaan kokonaispisteissä neljänneksi.


title: Kenneth Braaten

text: Kenneth Braaten (s. 24. syyskuuta 1974) on norjalainen yhdistetyn hiihtäjä, joka kilpaili vuosina 1994–2005. Hän voitti olympiakultaa 4×5 km joukkuekilpailussa vuoden 1998 talviolympialaisissa Naganossa. Hän voitti myös kaksi mitalia hiihdon maailmanmestaruuskilpailuissa vuosina 2001 ja 1999.


title: Leo Lehdistö

text: Leo Juhani Lehdistö (24. heinäkuuta 1947 Turku – 13. heinäkuuta 2005 Helsinki) oli suomalainen toimittaja.


title: Leo Lehdistö

text: Leo Lehdistö aloitti toimittajauransa Ylen Turun alueradiossa 1960-luvulla. Suurelle yleisölle hän tuli alun perin tunnetuksi "Ajankohtaisen kakkosen" toimittajana ja poliittisena kommentaattorina. Lehdistön kenties tärkeimpänä journalistisena saavutuksena pidetään tv-sarjaa "Itse asiassa kuultuna", jossa haastateltiin tunnettuja suomalaisia vaikuttajia. Tunnettuja Lehdistön vetämiä ohjelmasarjoja olivat myös "Tiistaitiima" ja "Kukko kiekuu". Merkittävien poliittisten tapahtumien ja poliitikkojen ohella Lehdistö oli kiinnostunut vanhusten ja veteraanien asioista. Lehdistö myös kehitti Turun joulurauhan julistamisen televisiointia ideoimalla siihen hartaushetken ja rauhanviestin. Vuodesta 1997 lähtien Lehdistö toimi Patentti- ja rekisterihallituksen viestintäjohtajana sekä vuodesta 2005 Helsingin Suomalaisen Klubin puheenjohtajana. Hän kuoli äkilliseen sairauskohtaukseen kesällä 2005.


title: Zebrahead

text: Zebrahead on yhdysvaltalainen rap-punk-yhtye, joka aloitti toimintansa vuonna 1996. Yhtye perustettiin La Habrassa Kaliforniassa. Yhtyeen levy-yhtiönä toimii Columbia Records. Vuoden 2008 lopussa Zebrahead kiersi Eurooppaa yhdessä Simple Planin kanssa ja vieraili myös Suomessa. Zebrahead on tehnyt musiikkia myös peliin Sonic the Hedgehog (2006) (kappale "His World").


title: Mamma Mia! (elokuva)

text: Mamma Mia! on vuonna 2008 ensi-iltansa saanut yhdysvaltalainen elokuvamusikaali, jonka on ohjannut Phyllida Lloyd ja käsikirjoittanut Catherine Johnson. Elokuva perustuu ABBAn kappaleiden ympärille tehtyyn samannimisen Broadway-musikaaliin vuodelta 1999. Elokuvan pääosissa ovat Amanda Seyfried ja Meryl Streep, Pierce Brosnan, Colin Firth, Christine Baranski, Julie Walters, Stellan Skarsgård ja Dominic Cooper.


title: Mamma Mia! (elokuva)

text: Elokuva kertoo Sophiesta, joka äitinsä tietämättä yrittää selvittää oikeaa isäänsä. Elokuva sai ensi-iltansa Britanniassa 30. kesäkuuta 2008 ja Suomessa sekä Yhdysvalloissa 18. heinäkuuta 2008. Elokuva nousi joulukuussa 2008 Britannian elokuvahistorian tuottoisimmaksi elokuvaksi ja jätti yhdysvaltalaisen "Titanic"-elokuvan kakkossijalle. Elokuva pysyi kärkisijalla vuoteen 2010 asti. Suomessa elokuva oli vuoden 2008 toiseksi katsotuin.


title: Mamma Mia! (elokuva)

text: Vuonna 2018 elokuva sai jatko-osan "", jossa nähdään tuttuja näyttelijöitä ensimmäisestä elokuvasta sekä uusia näyttelijöitä kuten Lily James, Andy García ja Cher.


title: Mamma Mia! (elokuva)

text: Elokuva sijoittuu idylliselle kreikkalaissaarelle, Kalokairille, jossa Donna Sheridan (Meryl Streep) pitää hotellia tyttärensä Sophien (Amanda Seyfried) kanssa. Myös Sophien tuleva sulhanen Sky (Dominic Cooper) on pitämässä hotellia ja kehittelee samalla internetiin sivustoa, jonka tarkoituksena on saada Kalokairille lisää kävijöitä. Kalokairi sijaitsee rakkauden jumalatar Afroditen lähteillä, joka saattaisi houkuttaa kävijöitä.


title: Mamma Mia! (elokuva)

text: Ennen häitään, Sophie lähettää salaa äidiltään hääkutsut kolmelle miehelle, joista yhden täytyy olla Sophien isä, jonka pitäisi saattaa hänet alttarille ("I Have A Dream"). Amerikkalainen liikemies Sam Carmichael (Pierce Brosnan), ruotsalainen seikkalija Bill Anderson (Stellan Skarsgård) ja englantilainen pankkiiri Harry Bright (Colin Firth) luulevat kutsun tulleen Donnalta, ja lähtevät siten lentokoneella Kreikkaan tietämättään, mitä varten heidät on oikeasti kutsuttu. Tässä kohtauksessa kuullaan taustalla soundtrack kappaleesta "Gimme! Gimme! Gimme! (A Man After Midnight)".


title: Mamma Mia! (elokuva)

text: Sophien parhaat ystävät Ali (Ashley Lilley) ja Lisa (Rachel McDowall) saapuvat saarelle ja Sophie kertoo heille salaisuutensa: Sophie on löytänyt Donnan vanhan päiväkirjan ja saanut siten tietää, että hänellä on kolme mahdollista isää ("Honey, Honey"). Sophie uskoo, että tavattuaan kaikki kolme hän tietäisi, kuka hänen isänsä on, ja kutsuisi sitten tämän saattamaan hänet alttarille.


title: Mamma Mia! (elokuva)

text: Sam ja Harry eivät ehdi lautan mukaan, joka veisi heidät Kalokairille. Onneksi Billillä on kuitenkin oma purjevene, jolla Sam ja Harrykin pääsevät Kalokairille. Kaikki ihmettelevät, mitä varten he olivat saaneet kutsun häihin, vaikka Donna oli jättänyt heidät kaikki 20 vuotta aiemmin. Tässä kohtauksessa kuullaan taustalla soundtrack kappaleesta "Waterloo".


title: Mamma Mia! (elokuva)

text: Myös Donnan ystävät Tanya (Christine Baranski) ja Rosie (Julie Walters) saapuvat Kalokairille. Donnalla, Tanyalla ja Rosiella on aikoinaan ollut huippusuosittu bändi "Donna ja Dynamot", ja heidän olisi tarkoitus esiintyä Sophien häissä. Tanya ja Rosie tapaavat Skyn, ja Sky kertoo heille internet-sivustostaan. Tanya ja Rosie ihmettelevät, miksi Sophie menee naimisiin niin nuorena, ja Donna sanoo, ettei hän halua ylipäätään naimisiin, vaikka tarvitsisikin rikasta miestä auttamaan hotellin pitämisessä. Niinpä Donna alkaa unelmoida rikkaiden maailmasta ("Money, Money, Money"), mutta palaa takaisin todellisuuten huomatessaan laatan repeytyneen.


title: Mamma Mia! (elokuva)

text: Sam, Bill ja Harry saapuvat Kalokairille ja tapaavat Sophien, joka tunnustaa itse lähettäneensä hääkutsut ja kertoo, ettei Donna tiedä heidän tulostaan mitään. Kuullessaan Donnan laulavan ("Fernando") Sophie pakenee nopeasti paikalta ja käskee miesten olla kertomatta Donnalle, mitä varten he ovat täällä. Donna kuitenkin kuulee Sophien äkkinäisen lähdön ja kiipeää ullakolle katsomaan mitä tapahtui, mutta huomaakin kolme miestä, joka tuo Donnalle mieleen hänen nuoruusvuotensa.


title: Mamma Mia! (elokuva)

text: Donna järkyttyy ja yrittää paeta nopeasti paikalta ("Mamma Mia!"), mutta putoaakin kattoikkunan läpi omaan vuohelaansa, jossa miehet ovat. Donna ihmettelee, mitä he tekevät täällä, ja kaikki miehet keksivät oikopäätä selityksen syylleen olla saarella. Donna ei keksi mitään järkevää sanottavaa ja päättääkin liueta nopeasti paikalta. Tanya ja Rosie tulevat lohduttamaan surullista Donnaa ("Chiquitita"), ja Donna kertoo heille tapailleensa kolmea miestä samaan aikaan. Donnalla ei ole aavistustakaan, mitä varten miehet ovat saarella, mutta hän ei halua, että Sophie saisi tietää isäehdokkaista. Tanya ja Rosie eivät kestä kuunnella Donnan valitusta, vaan yrittävät piristää Donnaa muistelemalla heidän railakoita nuoruusvuosiaan ("Dancing Queen").


title: Mamma Mia! (elokuva)

text: Sophie yrittää tutustua isäehdokkaisiinsa lähtemällä heidän kanssaan venematkalle saaren ympäri ("Our Last Summer"). Miehet kertovat samalla onnellisista vuosistaan Donnan kanssa, mutta iloinen venematka keskeytyy Sophien huomatessa Skyn ja mennessä tämän luo. Sophie ja Sky viettävät viimeistä aikaa kahdestaan ennen häitään ("Lay All Your Love On Me").


title: Mamma Mia! (elokuva)

text: Sophien polttareissa, Donna, Tanya ja Rosie yllättävät juhlaväen "Donna ja Dynamot" -sisääntulolla ("Super Trouper"). Sophie on iloinen nähdessään äitinsä vihdoinkin onnellisena, mutta tulee hermostuneeksi huomatessaan Samin, Billin ja Harryn tulevan polttareihin, vaikka juhlat ovat vain Sophien ystäviä varten. Sophie päättää jutella jokaisen kanssa erikseen, jotta hän saisi tietää, kuka hänen isänsä todellisuudessa on.


title: Mamma Mia! (elokuva)

text: Alin ja Lisan villiintyessä ja kaapatessa Billin ja Harryn tanssilattialle ("Gimme! Gimme! Gimme! (A Man After Midnight)"), Sophie kyselee Samilta, kuinka paljon hän rakasti Donnaa. Seuraavaksi Sophie kyselee Harrylta hänen lapsistaan, ja viimeiseksi Bill kertoo Sophielle, että hänellä oli saarella isotäti Sofia. Sophie tajuaa, että Bill on hänen isänsä, ja pyytää Billiä saattamaan hänet alttarille. Bill suostuu, ja he lupaavat toisilleen pitää tämän salassa Donnalta häihin asti.


title: Mamma Mia! (elokuva)

text: Palatessaan juhliin Sophie joutuu kuitenkin hämmästymään: sekä Sam että Harry tajuavat, mitä varten heidät on kutsuttu juhliin, ja molemmat kertovat Sophielle saattavansa tämän alttarille, niin kuin isän tulee tehdä. Sophie ei olekaan enää varma, kuka hänen isänsä on. Donna, Tanya ja Rosie tulevat myös tanssilattialle juhlimaan ("Voulez-Vous"), ja Donna huomaa tyttäressään olevan jotain vialla. Sophie on niin sekaisin, että lopulta pyörtyy keskelle lattiaa.


title: Mamma Mia! (elokuva)

text: Aamulla Donna on edelleen tyrmistynyt miesten olosta saarella ja pyytää Tanyaa ja Rosieta kyselemään heiltä, mitä varten he oikein ovat saarella. Donna alkaa luulla, että Sophie ei enää haluakaan mennä naimisiin Skyn kanssa, sillä Sophie oli niin sekaisin illalla . Sophie suuttuu Donnalle ja häipyy Skyn luokse. Donna alkaa katua sanomisiaan eikä pysty juttelemaan kunnolla edes Samille, vaikka Sam kertoo, että juuri hänen pitäisi saattaa Sophie alttarille. Sam myös ihmettelee, miksi Sophie menee naimisiin niin nuorena. Donna suuttuu ja käskee Samin pitämään huolta omista asioistaan, mutta molemmat tajuavat, että heillä on yhä tunteita toisiaan kohtaan ("S.O.S.").


title: Mamma Mia! (elokuva)

text: Tanya ja Rosie auttavat Donnaa ja kyselevät Billiltä ja Harrylta heidän syitään olla saarella. Rosie kuitenkin alkaa jänistää nähdessään Billin alasti tekemässä aamupalaa. Tanya sen sijaan ei pysty keskittymään Harryyn, sillä Skyn ystävä Pepper (Philip Michael) haluaa jatkaa eilistä flirttailuaan Tanyan kanssa ("Does Your Mother Know").


title: Mamma Mia! (elokuva)

text: Sophien vaahdotessa Skylle äitinsä oudosta käytöksestä Sophie paljastaa, että hänellä on kolme isäehdokasta. Sky ihmettelee, miksi isän löytäminen on Sophielle niin tärkeää, sillä Sophien pitäisi löytää itsensä, jos hän aikoo mennä naimisiin. Sophie ja Sky alkavat riidellä, ja Sophie tajuaa, että ainoastaan se henkilö, joka on tuntenut hänet koko ikänsä, voi saattaa hänet alttarille. Niinpä Sophie kääntyy äitinsä Donnan puoleen, ja he yhdessä muistelevat Sophien lapsuusvuosia ("Slipping Through My Fingers").


title: Mamma Mia! (elokuva)

text: Saattaessaan Sophieta kirkolle päin, Donna jää juttelemaan hetkeksi Samin kanssa. Sam yrittää edelleen vakuuttaa olevansa ainoa henkilö, jonka pitäisi saattaa Sophie alttarille. Donna ei halua puhua Samin kanssa heidän suhteestaan, mutta paljastaakin vahingossa tunteneensa vuosikausia tuskaa menettäneensä Samin tämän nykyiselle vaimolle ("The Winner Takes It All").


title: Mamma Mia! (elokuva)

text: Vihkimisen alkaessa, Donna ei pysty enää pitämään suutaan kiinni, vaan aikoo kertoa juhlaväelle, että Sam on Sophien isä, mutta samalla myös Bill ja Harry astuvat esille. Donna tajuaa järkytyksekseen syyn, minkä takia miehet oli kutsuttu saarelle. Niinpä Donna ei olekaan enää varma, kuka on Sophien isä. Harry kuitenkin keksii, että kaikki kolme voisivat yhtä aikaa olla Sophien isä. Sam ja Bill kannattavat Harrya. Juuri ennen kuin Sophieta ja Skyta ollaan vihkimässä, Sophie tajuaa, ettei olekaan vielä valmis avioon. Hän ehdottaa Skylle, että he matkustelisivat ympäri maailmaa, sillä sitä Sky on aina halunnut. Sky suostuu ja he lähtevät onnellisena kirkosta pois. Samin mielestä on kuitenkin turhaa heittää hyviä häitä hukkaan, ja niinpä hän yllättää Donnan kosimalla tätä.


title: Mamma Mia! (elokuva)

text: Hetken emmittyään Donna suostuu ("I Do, I Do, I Do, I Do, I Do"), jonka jälkeen on hääseremonian aika ("When All Is Said And Done"). Romanttinen seremonia vaikuttaa myös Rosieen, joka yrittää saada Billiä itselleen ("Take A Chance On Me"), ja pian Bill suostuukin yhteiseen flirttiin. Jokainen löytää sielunkumppaninsa aivan vierestään, ja kaikkien juhliessa, Afroditen lähteen vesi pulppuaa ulos repeytyneestä laatasta ("Mamma Mia!").


title: Mamma Mia! (elokuva)

text:
Elokuva loppuu Sophie hyvästelessä äitinsä Donnan sekä isäehdokkaansa, lähtiessä Skyn kanssa matkustelemaan onnellisena ("I Have A Dream"). Ennen virallisia lopputekstejä, "Donna ja Dynamot" esiintyvät ("Dancing Queen"), jonka jälkeen kaikki muutkin elokuvan tähdet nousevat lavalle ("Waterloo"). Kuvan mustuttua, kuullaan vielä Amanda Seyfriedin versio kappaleesta "Thank You For The Music", sekä soundtrack kappaleesta "Does Your Mother Know".
Elokuvan roolihahmot esittävät Abban kappaleita.


title: Metro Helsinki

text: Metro Helsinki oli Helsingissä ja Hyvinkäällä kuulunut radioasema. Kanavan toiminta alkoi huhtikuussa 2005. Aiemmin Metroradio Finlandin omistaman paikallisradion oli omistanut Sanoma Media Finland vuoden 2012 kesäkuun alusta lähtien.


title: Metro Helsinki

text: Kanavan ohjelmistoon kuului kotimainen ja ulkomainen pop- ja rockmusiikki ja päivittäiset uutiset ja säätiedotteet. Metro Helsingin omisti Sanoma Media Finland, jonka muut radiokanavat ovat Helmiradio, Radio Rock, Radio Aalto, Loop, Groove FM ja Radio Suomipop.


title: Metro Helsinki

text: Kanavan pääasiallinen kohderyhmä oli 25–44-vuotiaat. Maalis-elokuussa 2013 kanavalla oli kuuntelijoita keskimäärin 87 000 viikossa.


title: Metro Helsinki

text: 15. syyskuuta 2017 Sanoma Media lakkautti Metro Helsingin. Taajuudella aloitti samana päivänä HitMix.


title: Metro Helsinki

text: Metro Helsingin juuret olivat vuonna 2003 perustetussa liikennepainotteisessa "SuomiPLUS" -kanavassa. SuomiPLUS muutettiin vuonna 2004 pääkaupunkiseudun paikallisradioksi, josta muodostui Metro Helsinkiä edeltänyt "Metro FM".


title: Maritime Mobile Service Identity

text: Maritime Mobile Service Identity (MMSI) on laivakohtainen radiotunnistenumero, joka aina DSC-kutsun eli digitaalisen selektiivikutsun yhteydessä tulee lähetetyksi. Numeron ansiosta voi tehdä VHF DSC -radion kautta automaattisia kutsuja. MMSI muodostuu yhdeksästä numerosta, joista kolme ensimmäistä kertoo aluksen kansallisuuden. Näitä numeroita kutsutaan nimellä MID eli Maritime Identification Digit. Esimerkiksi Alankomaissa MMSI-numeron alku on joko 244, 245 tai 246. Kuuden viimeisen numeron avulla alus puolestaan tunnistetaan.


title: Maritime Mobile Service Identity

text: MMSI-numeron myöntää alukselle sen rekisteröintivaltion viranomaiset. Numerot liitetään tietokantaan, josta selviävät esimerkiksi aluksen omistajat ja tietoa itse aluksesta. Myös rannikkoradioasemilla on omat yksilölliset MMSI-numeronsa ja kaikilla aluksilla on mahdollisuus kutsua niitä.


title: Serart

text: Serart on System of a Downin laulajana tunnetuksi tulleen Serj Tankianin ja Arto Tunçboyaciyanin yhteinen musiikkiprojekti. He julkaisivat myös "Serart"-nimisen levyn, jonka sisältö äänitettiin vain kuuden päivän aikana ja sen sisältö on täysin improvisoitua. Julkaisijana toimi Serj Tankianin oma levy-yhtiö Serjical Strike.


title: Serart

text: Serart tulee selvästi nimistä "Serj" ja "Arto", mutta Tankianin mukaan nimen takana on toinenkin selitys: 'ser' on armeniaa ja tarkoittaa rakkautta. 'Art' puolestaan on englantia tarkoittaen taidetta. Joten kysessä on siis joko rakkaus taiteeseen tai rakkauden taide.


title: Renault Frégate

text: Renault Frégate oli Renaultin 1951–1960 valmistama ylellinen automalli.


title: Renault Frégate

text: Frégate kehitettiin heti toisen maailmansodan jälkeen. Renault, joka oli juuri siirtynyt Ranskan valtion haltuun, tarvitsi modernin, hyvinvarustellun mallin sekä parantamaan imageaan että vastaamaan asiakkaiden tarpeisiin nopeasti parantuvassa taloudellisessa tilanteessa. Useita prototyyppejä tehtiin ennen kuin Frégate tuli tuotantoon: alun perin autossa oli moottori takana kuten vähän aiemmin esitellyssä Renault 4CV:ssä mutta lopulta valmistaja päätti sijoittaa moottorin eteen. Frégate esiteltiin vuoden 1950 Pariisin autonäyttelyssä mutta ensimmäiset autot toimitettiin asiakkaille vasta marraskuussa 1951.


title: Renault Frégate

text: Frégatesta esiteltiin suosittu farmarimalli, Domaine, vuonna 1956. Frégaten myynti putosi kuitenkin jatkuvasti koko 1950-luvun ajan ja tuotanto loppui vuonna 1960. Yhteensä 163,383 Frégatea tehtiin Flins'ssä, Ranskassa.


title: Renault Frégate

text: Frégate oli Tekniikan Maailman 1/1957 koeajossa. Koeajovaunussa oli nelisylinterinen 2141 cm³ rivimoottori teholtaan 56,5 kW /4200 (tehonormia ei mainittu, 77 hv). Suurin vääntömomentti 131 Nm /2300. Vaihteita on neljä, joista ykkönen synkronoimaton ja muut (kakkonen, kolmonen ja nelonen) ovat synkronoituja.


title: Renault Frégate

text: Lehti mittasi Frégaten kiihtyvyydeksi 0-100 km/t 24,5 sekuntia. Huippunopeus on tehtaan mukaan 137 km/t.


title: Renault Frégate

text:
Vuonna 1957 Renault Frégate Amiral maksoi Suomessa 765 000 markkaa, joka on vuoden 2013 rahanarvonkertoimen 0,0263 mukaan 20 120 euroa.
Varustetasoja on kolme, parhaiten varustettu Amiral, Grand Pavois ja Caravelle. Viimeksi mainitussa on pienempi moottori ja se on heikommin varusteltuna tarkoitettu lähinnä Ranskan omille markkinoille.


title: Renault Primaquatre

text: Renault Primaquatre on Renault’n vuosina 1931–1941 valmistama automalli. Se oli viimeinen malli, joka kehitettiin ennen Louis Renault’n kuolemaa vuonna 1944.


title: Renault Primaquatre

text: Moottorit:


title: Yellow Submarine

text: Yellow Submarine tarkoittaa seuraavia:


title: Renault Reinastella

text: Renault Reinastella on Renault’n vuosina 1929–1933 valmistama ylellinen automalli.


title: Renault Reinastella

text: Reinastella oli ensimmäinen Renault’n ylellisistä Stella-sarjan autoista, jotka suunnattiin Hispano-Suizan, Rolls-Roycen, Daimlerin, Packardin, ja LaSallen kilpailijaksi.


title: Renault Reinastella

text: Reinastella oli 5,3 metrin pituisena ja kahden metrin levyisenä markkinoile tullessaan suurin Renault’n koskaan valmistama auto. Se painoi noin 2,5 tonnia ja oli ensimmäinen Renault, jossa käytettiin 7,1-litraista, kahdeksansylinteristä moottoria. Reinastellan huippunopeus oli 140 km/h. Se oli ensimmäinen Renault, jossa jäähdytin oli moottorin etupuolella, viitoittaen tietä kaikille myöhemmille Renault’lle.


title: Charlie Daniels

text: Charles Edward "Charlie" Daniels (s. 28. lokakuuta 1936 Wilmington, Pohjois-Carolina) on yhdysvaltalainen country- ja southern rock-muusikko. Hänen hittejään ovat muun muassa "Simple Man" (1989) ja "The Devil Went Down to Georgia" (1979) jolle hän myöhemmin hävisi oikeudet.


title: Charlie Daniels

text: "The Devil Went Down To Georgia" on Guitar Hero 3 pelin päätöskappaleena hard rock -coverina. Kappaleen teki Steve Ouimette. Daniels ei olisi antanut lupaa kappaleen julkaisuun, jos hänellä olisi vielä ollut oikeudet siihen. Danielsia ei miellyttänyt se, että kappaletta soitetaan saatanaa muistuttavaa hahmoa vastaan. Tämä demonisointi kauhistutti Danielsia, joka tarkoitti alkuperäisen kappaleensa vain kevyeksi lauluksi viulunsoitossa maalaispojalle häviävästä paholaisesta. Daniels suositteleekin vanhempia katsomaan millaisia pelejä heidän jälkikasvunsa pelaa.


title: Hydraatti

text: Kemiassa hydraatti on aine, johon on sitoutunut vettä (HO) joko dipoli-dipoli-vuorovaikutusten tai ioni-dipolivuorovaikutusten vuoksi. Hydraatin muodostuminen eli hydraatio ymmärretään voimakkaamman kemiallisen sidoksen muodostumiseksi kuin esimerkiksi vedellä kastuminen. Aineita on usein nimetty hydraateiksi ennen kuin on selvitetty, miten vesi on sitoutuneena — monet "hydraatit" eivät sisällä ollenkaan vettä sellaisenaan.


title: Hydraatti

text: Hiilihydraatit ovat esimerkki aineesta, jolle nimi annettiin ennen aineen rakenteen selvittämistä. Sekoitettaessa väkevää rikkihappoa hiilihydraattiin tapahtuu kiivas reaktio, jossa hiilihydraatti hajoaa, rikkihappoon irtoaa vettä ja jäljelle jää hiiltä. Reaktio ei kuitenkaan osoita, että hiilihydraatit sisältäisivät vettä sellaisenaan. Sen sijaan rikkihappo hajottaa hiilihydraatin "väkisin" vedeksi ja hiileksi. Hiilihydraatit muodostuvat sokereista, joissa on 5-, tai 6-hiilisiä ketjuja, joissa kussakin hiilessä on hydroksyyliryhmä, paitsi yhdessä hiilessä on karbonyylihappi. Rakenteen empiirinen kaava eli alkuaineiden suhde on sattumalta juuri CHO, sama kuin "hiili-vesi", josta nimi tulee.


title: Hydraatti

text:
Orgaanisessa kemiassa puhutaan usein hydraateista, kun aineen empiirinen kaava vastaa yhdisteen ja veden kaavaa. Esimerkiksi eteenin (CH) hydraattina voidaan pitää etanolia (CHOH). Käytännössä mitään yleistä hydraatioreaktiota ei ole, eli lisäämällä aineeseen vettä ei välttämättä synny sen hydraattia.
Monet metallisuolat muodostavat hydraatteja, joissa vesi on muodostanut kompleksin metallikationin tai toisinaan anionin kanssa. Kun näin käy, ainetta ei enää välttämättä pysty kuivaamaan, koska vesi on reagoinut. Esimerkiksi sinkkikloridin (ZnCl) hydrautuessa muodostuu sinkkikloridihydraatti, jota kuumentamalla ei enää saada takaisin vedetöntä sinkkikloridia (ZnCl) ja vettä, vaan sinkkihydroksikloridia (ZnClOH) ja haihtuvaa vetykloridia (HCl). Monet suolat muodostavat useita eri hydraatteja, jotka ovat erillisiä kemiallisia aineita.


title: Hydraatti

text: Eräs yleisesti käytetty hydraatioreaktio on betonin kovettuminen. Sementtijauho sisältää lähinnä kalsiumsilikaatteja, joiden hydraatio tuottaa kovia mineraaleja, joista kovettunut betoni muodostuu. Betoni ei siis "kuivu", vaan hydrautuu.


title: Hollannin Grand Prix 1977

text: Hollannin Grand Prix 1977 oli Formula 1 -sarjan osakilpailu, joka ajettiin 28. elokuuta 1977 Circuit Park Zandvoortin radalla. Kilpailun voitti Niki Lauda.Hollannin GP 1977 – F1-ruutu


title: Italian Grand Prix 1977

text: Italian Grand Prix 1977 oli Formula 1 -sarjan osakilpailu, joka ajettiin 11. syyskuuta 1977 Autodromo Nazionale Monzan radalla. Kilpailun voitti Mario Andretti.Italian GP 1977 – F1-ruutu


title: Itä-Yhdysvaltain Grand Prix 1977

text: Yhdysvaltain Grand Prix 1977 oli Formula 1 -sarjan osakilpailu, joka ajettiin 2. lokakuuta 1977 Watkins Glen Internationaln radalla. Kilpailun voitti James Hunt.


title: Itä-Yhdysvaltain Grand Prix 1977

text: Itä-Yhdysvaltojen GP 1977 – F1-ruutu


title: 1472 Muonio

text: 1472 Muonio on päävyöhykkeen asteroidi jonka löysi turkulainen tähtitieteilijä Yrjö Väisälä 18. lokakuuta 1938. Asteroidi on nimetty lappilaisen Muonion paikkakunnan mukaan. Ennen nimeämistään asteroidi tunnettiin tunnuksella 1938 UQ.


title: Károly Güttler

text: Károly Güttler (s. 15. kesäkuuta 1968, Budapest) on unkarilainen entinen uimari ja olympiamitalisti. Hän edusti kotimaataan neljissä peräkkäisissä kesäolympialaisissa, alkaen vuodesta 1988. Hän voitti olympiahopeaa 100 metrin rintauinnista Soulista vuonna 1988 sekä toisen hopean 200 metrin rintauinnista Atlantasta 1996.


title: Károly Güttler

text: Güttler voitti urallaan yhden Euroopan mestaruuden 100 metrin rintauinnista Sheffieldistä vuonna 1993, maailmanennätysajalla 1.00,95, joka säilyi voittamattomana lähes kolme vuotta. Samoissa kilpailuissa hän voitti myös kaksi hopeaa. Näiden saavutusten myötä hänet valittiin maailman ja Euroopan vuoden uimariksi samana vuonna. Seuraavana vuonna hän voitti pitkän radan maailmanmestaruuskilpailuista Italian Roomasta yhden hopean ja yhden pronssin. Myöhemmällä urallaan hän voitti vielä neljä hopeaa ja kaksi pronssia Euroopan-mestaruuskilpailuista. Hänen uransa päättyi vuoden 2003 pitkän radan maailmanmestaruuskilpailuihin Espanjan Barcelonassa.


title: Jean Marc Gaillard

text: Jean Marc Gaillard (s. 7. lokakuuta 1980 Annemasse) on ranskalainen maastohiihtäjä, joka on kilpaillut maailmancup-tasolla kaudesta 2001–2002 lähtien.


title: Jean Marc Gaillard

text: Gaillard sijoittui Torinon olympialaisissa 2006 yhdenneksitoista 50 kilometrin vapaan hiihtotavan kilpailussa. Sapporon MM-kisoissa 2007 hän oli 50 kilometrin perinteisen tyylin kilpailussa seitsemäs. Liberecin MM-kilpailuissa 2009 hän sijoittui 15 kilometrin perinteisen kilpailussa 14:nneksi ja parisprintissä Cyril Mirandan kanssa viidenneksi. Val di Fiemmen MM-kilpailuissa 2013 hän oli yhdistelmäkilpailussa kymmenes. Sotšin olympialaisissa 2014 Gaillard sijoittui yhdistelmäkilpailussa kuudenneksi ja hiihti avausosuuden Ranskan pronssia saavuttaneessa viestijoukkueessa. Falunin MM-kilpailuissa 2015 hän hiihti avausosuuden Ranskan pronssiviestijoukkueessa ja oli 30 kilometrin yhdistelmäkilpailussa yhdeksäs. Pyeongchangin talviolympialaisissa 2018 4×10 kilometrin viestissä Gaillard oli mukana Ranskan pronssimitalijoukkueessa.


title: Jean Marc Gaillard

text: Gaillard saavutti uransa ensimmäisen maailmancupin osakilpailuvoiton – ja palkintokorokesijan – Liberecissä käydyssä 11,4 kilometrin vapaan hiihtotavan kilpailussa 16. helmikuuta 2008. Seuraavalla kaudella hän sijoittui toiseksi yhdistelmäkilpailussa Vancouverissa ja 15 km vapaan hiihtotavan yhteislähtökilpailussa Rybinskissä. Cupin kokonaispisteissä hän oli seitsemäs. Kaudella 2010–2011 hän sijoittui toiseksi Rybinskin yhdistelmäkilpailussa ja oli cupin kokonaispisteissä yhdeksäs.


title: Flekkefjord

text: Flekkefjord on Norjan kaupunki ja samanniminen kunta Länsi-Agderin läänissä. Sen rajanaapureita ovat lännessä Sokndal ja Lund Rogalandin läänissä, Sirdal pohjoisessa ja Kvinesdal idässä. Se on Sørlandetin rannikon läntisin kaupunki ja sijaitsee suurin piirtein Kristiansandin ja Stavangerin puolivälissä. Kaupunkikeskustan lisäksi kunnassa sijaitsevat Siran, Gylandin, Rasvågin ja Kirkehavnin taajamat. Kaupungin keskustalle antavat leimansa valkoisiksi maalatut vanhat puutalot, joskin keskustaa ollaan nyttemmin modernisoimassa. Tammikuussa 2013 tehdyn väestönlaskennan mukaan Flekkefjordin kunnassa oli 9 060 asukasta.


title: Flekkefjord

text: Flekkefjordissa on ollut asutusta jo viikinkiaikoina. Puukauppa Tanskaan ja Hollantiin sai aikaan ensimmäiset asutuskeskittymät. Tuolta ajalta on edelleen peräisin keskustan Grisefjordenin puoleisen osan nimitys "Hollanderbyen".


title: Flekkefjord

text: Flekkefjord sai luotsiasemaoikeudet () jo 1660. 1800-luvun puolivälissä alkoi kaupungin kulta-aika, erityisesti mittavan sillinkalastuksen myötä 1826–1838. Flekkefjord sai kaupunkioikeudet 8. elokuuta 1842. Seuraavat sata vuotta kaupungin tärkein teollisuudenala oli nahkatuotteiden jalostaminen. 1900-luku toi myötään teollisuuden nousukauden, erityisesti huopa-, villa, puu- ja tynnyrituotanto kukoisti. Hieman myöhemmin laivanvarustamotoiminta ja sen mukana perustetut mekaaniset työpajat ovat edelleen tärkeitä elinkeinolähteitä.


title: Flekkefjord

text: Vuoteen 1965 saakka Flekkefjord koostui vain keskustaajamasta. Vuonna 1965 siihen yhdistyivät sitä ympäröineet Nesin, Hidran, Bakken ja Gylandin kunnat.


title: Playmate of the Year (albumi)

text: Playmate of the Year on Zebraheadin kolmas studioalbumi, joka julkaistiin vuonna 2000. Levyn julkaisi Columbia Records. Levyn tyyli on pääasiassa pop-punkia.


title: Teistinen satanismi

text:
Teistinen satanismi käsitteellä viitataan satanismin muotoon, jossa Saatana nähdään jumalallisena ja korkeampana voimana. Teistiseen satanismiin kuulu vahvasti kuva Saatanan olemuksesta konkreettisena, mutta ei välttämättä persoonallisena voimana. Termiä voisi myös sanoa hengelliseksi tai traditionaaliseksi satanismiksi tai Saatananpalvonnaksi. Traditionaalinen satanismi ei kuitenkaan ole synonyymi teistiselle satanismille.
Saatananpalvonta nimitystä käyttäessä olisi on kuitenkin tehtävä selvä pesäero keltaisen lehdistön käyttämään Saatananpalvontaan jolla käsitetään syrjäytyneet, rikollisuuteen taipuvaiset nuoret ja kristittyjen "asiantuntijoiden" väittämät maailmanlaajuiset "saatanalliset salaliitot" joita kukaan ei ole ikinä pystynyt osoittamaan todeksi.


title: Teistinen satanismi

text: Teistinen satanismi nimeä käyttää toimintaansa kuvaamaan ainakin suomalainen Azazelin Tähti, Englannissa perustettu "Order of the Nine Angles" sekä internetissä globaalisti toimiva "Joy of Satan".


title: Mestari (hahmo)

text: Mestari on arkkityyppinen fiktiivisissä tarinoissa esiintyvä perushahmo, joka on suosittu varsinkin elokuvissa, jotka rakentuvat itämaisille taistelulajeille. Tyypillinen mestari on hyvin vanha itäaasialainen mies, joka on taistelulajien ylivertainen hallitsija. Yleensä hän on kung fun tai jonkin vastaavan lajin opettaja, joka neuvoo ja opastaa sankaria. Mestari on muunnelma klassisesta viisaan vanhuksen perushahmosta.


title: Burkina Fason jalkapallomaajoukkue

text: Burkina Fason jalkapallomaajoukkue, lempinimeltää "Orit", edustaa Burkina Fasoa kansainvälisissä jalkapallo-otteluissa. Joukkuetta hallinnoi Burkina Fason jalkapalloliitto, Fédération Burkinabé de Foot-Ball. Joukkue oli vuoteen 1984 "Ylä-Voltan jalkapallomaajoukkue". Joukkueen paras sijoutus Afrikan-mestaruuskilpailuissa tuli vuonna 2013, jossa maa saavutti hopeaa. Sitä ennen paras sijoitus oli neljäs vuonna 1998, kun joukkue isännöi kisoja.


title: Tulennielentä

text: Tulennielentä tarkoittaa palavan soihdun viemistä suuhun ja suun sulkemista sen ympärille siten, että liekki tukahtuu ja sammuu. Tulennielentä on suosittu ohjelmanumero sirkuksessa sekä katutaiteilijoiden keskuudessa.


title: Tulennielentä

text: Puhekielessä tulennielentä sekoittuu usein tulenpuhallukseen, jossa luodaan suuria lieskoja puhaltamalla suuhun laitettua sytytysnestettä palavaan soihtuun.


title: Tulennielentä

text: Tulennielentä oli yleinen osa hindujen, sadhujen ja fakiirien esityksissä todistamassa hengellistä saavutuksia. 1880-luvun loppupuolella tulennielentä alkoi yleistyä sirkuslaisten keskuudessa.


title: Tulennielentä

text: Tulen käsittelyyn liittyvien turvallisuusohjeiden ja fysiikan lakien (kuten "kuuma ilma nousee ylöspäin") lisäksi tulennielennässä on hyvin vähän salaisuuksia. Ei ole olemassa niin sanottua "kylmää liekkiä", eikä esiintyjän suussa ole mitään erityistä ainetta syljen lisäksi. Sirkuslainen Daniel Mannix kirjoitti vuonna 1951 muistelmateoksen "Step right up!", jossa hän kertoi tulennielennän "salaisuudeksi" kivun kestämisen; tulennielijän täytyy kestää polttelu kielessään, huulissaan ja kurkussaan.


title: Tulennielentä

text: höyrytempuissa polttoaineista syntyvää höyryä pidetään suussa joko ennen tulennielentää tai sen aikana.Liekkiä siirretään alueelta toiselle käyttäen vartaloa tai muuta alustaa.Soihtuja voi sammuttaa lukuisilla erilaisilla näyttävillä keinoilla.


title: M/S TransJorund

text: M/S TransJorund () on Astromare Bereederungin omistuksessa oleva konttialus. Alus on rakennettu vuonna 2007 IHDA Shipbuilding Servicen telakalla, Alankomaissa. "TransJorund" on rekisteröity Kyproksen lipun alle ja sen kotisatama on Limassol. Nykyisin TransJorundilla operoi ruotsalainen Rederi AB Transatlantic reitillä Oulu–Kemi–Tornio–Hampuri–Bremerhaven.


title: M/S TransJorund

text: TransJorundin sisaralus on M/S TransAnund.


title: M/S TransJorund

text: Maaliskuussa 2007 alus valmistui alankomaalaiselta telakalta. Aluksen ensimmäinen nimi oli "Astromare" ja myöhemmin alus sai nimen "TransJorund". Huhtikuussa TransJorund aloitti liikennöinnin reitillä Oulu–Hampuri–Bremerhaven ja korvasi näin reitillä olleet pienemmät M/S Ute S:n ja M/S Hennyn.


title: Richard Pipes

text: Richard Edgar Pipes (11. heinäkuuta 1923 – 17. toukokuuta 2018) oli historioitsija. Hän syntyi Puolassa juutalaiseen perheeseen, mutta muutti vuonna 1940 Yhdysvaltoihin, jonka kansalainen hän on ollut vuodesta 1943.


title: Richard Pipes

text: Pipes opetti vuosikymmeniä Harvardissa. Hän tuli tunnetuksi kirjoituksillaan Venäjän historiasta ja johti 1970-luvulla Team B:tä, joka pyrki selvittämään Neuvostoliiton toimia ja väitettyjä Yhdysvaltoihin kohdistettuja uhkia.


title: Richard Pipes

text: Pipes on American Academy of Arts and Sciencesin jäsen ja vuoden 2007 National Humanities Medalilla palkittu. Hänen poikansa on Lähi-itä-spesialisti Daniel Pipes.


title: Annie-gaala 2001

text: Annie-gaala 2001 oli 29. kertaa järjestetty palkintogaala, jossa Yhdysvaltain ASIFA-Hollywood jakoi vuotuiset Annie-palkinnot vuoden 2001 parhaille animaatioille. Gaala järjestettiin 10. marraskuuta 2001 Alex-teatterissa Glendalessa, Kaliforniassa, jossa isäntänä toimi Billy West.


title: Annie-gaala 2001

text: Pääluokkien ehdokkaat ja voittajat (lihavoituna):


title: Recklinghausenin piirikunta

text: Recklinghausenin piirikunta () on piirikunta saksalaisessa Nordrhein-Westfalenin osavaltiossa. Piirikunta kuuluu Münsterin hallintopiiriin ja sen hallintokaupunkina toimii Recklinghausen. Pinta-alaltaan piirikunta on 760,36 neliökilometrin suuruinen. Sen alueella asuu noin 619 000 ihmistä. Piirikunnan nykyiset rajat ovat peräisin vuodelta 1976.


title: Daniel Pipes

text: Daniel Pipes (s. 9. syyskuuta 1949 Boston, Massachusetts) on Lähi-idän tutkimukseen erikoistunut yhdysvaltalainen historioitsija. Hän syntyi juutalaiseen sukuun Richard Pipesin poikana; molemmat vanhemmat olivat muuttaneet Puolasta.


title: Daniel Pipes

text: Pipes on Middle East Forumin johtaja. Hän on yhtenä maansa tunnetuimmista islamtutkijoista saanut ajatuksillaan osakseen sekä ylistystä että ankaria vastalauseita. Hänelle myönnettiin vuoden 2006 Guardian of Zion Award.


title: Daniel Pipes

text: Pipes on tullut tunnetuksi ääri-islamin äänekkäänä kriitikkona. Hän on kirjoituksissaan useasti maininnut ilmiön olevan "ongelma" ja maltillisen islamin "ratkaisu".


title: Jouko Innanen

text: Jouko Innanen (s. 29. lokakuuta 1952 Ristiina) on suomalainen pilapiirtäjä ja kuvittaja. Hän käyttää piirtäjänimimerkinään etunimeään. Innasen piirroksia on julkaistu muun muassa Iltalehdessä, Turun Sanomissa, Länsi-Savossa, Itä-Savossa ja Länsiväylässä. Tammikuun 2016 jälkeen Innanen, joka jo kertoo saavuttaneensa eläkeiän, piirtää ainoastaan Iltalehteen.


title: Jouko Innanen

text: Ristiinassa syntynyt Innanen vietti lapsuus- ja nuoruusvuotensa Lappeenrannassa. Hän muutti Helsinkiin armeijan jälkeen vuonna 1973 ja opiskeli iltakoulussa ylioppilaaksi. Lisäksi Innanen työskenteli elokuvateattereiden koneenhoitajana ja Yleisradion filmiarkistoapulaisena sekä filmitarkkailijana. Vuonna 1976 Innanen alkoi opiskella arkkitehdiksi Teknillisessä korkeakoulussa ja työskenteli opiskeluaikana muutamissa arkkitehtitoimistoissa.


title: Jouko Innanen

text: Opinnot kuitenkin jäivät pilapiirtämisen ja sarjakuvien kiinnostaessa enemmän. Ensimmäisen pilapiirroksensa Innanen piirsi Länsiväylään vuonna 1981. Vuonna 1984 hän alkoi piirtää Uuteen Suomeen ja Iltalehteen. Vuonna 1987 Innanen siirtyi freelanceriksi ja muutti Mikkeliin. Vuonna 1992 hänet valittiin Vuoden Mikkeliläiseksi ja vuonna 1997 hänelle myönnettiin Onni V. Tuiskun säätiön juhlavuoden apuraha.


title: Jouko Innanen

text: Innanen asuu Sulkavalla entisessä kyläkoulussa.


title: Burtzin talo

text: Burtzin talo sijaitsee Senaatintorin etelälaidalla osoitteessa Aleksanterinkatu 22. Rakennus kuuluu Torikortteleiden alueeseen, tarkemmin Leijonan kortteliin ja on yksi kaupungin vanhimmista taloista. Bockin talo eli Vanha raatihuone on Burtzin talon itäpuolella ja Helleniuksen talo länsipuolella. Talo on kolmikerroksinen ja vaaleankeltainen.


title: Burtzin talo

text: Taloa alkoi rakennuttaa Helsingin pormestari ja kauppias Nils Burtz vuonna 1762 silloiselle Isokadulle. Se lienee ollut kaupungin ensimmäinen kolmikerroksinen rakennus. Burtz kuoli ennen talon valmistumista ja hänen leskensä Elisabet saatti rakennustyöt loppuun. Talo valmistui lopulta vuonna 1775. Se oli alun perin satulakattoinen ja edusti kustavilaista klassismia, mutta muutettiin empiretyyliseksi Jean Wikin suunnitelmien mukaan vuonna 1836. Talo siirtyi poliisilaitoksen haltuun vuonna 1892, mutta talossa oli kauppa- ja asuinhuoneistoja vielä 1900-luvun alkuun saakka. Rakennus peruskorjattiin vuosina 1985–1987 ja sen pohjakerroksessa on nykyään liikehuoneistoja ja ylemmissä kerroksissa kaupunginkanslian tiloja. Viimeisin remontti katutason liiketilassa valmistui vuonna 2016, jolloin tila remontoitiin ravintolakäyttöön.


title: Nebi Mustafi

text: Nebi Mustafi (, s. 21. elokuuta 1976 Šemševo, Makedonia, Jugoslavia) on entinen albanialais-makedonialainen jalkapalloilija, pelipaikaltaan keskikenttäpelaaja. Hän on edustanut urallaan seurajoukkueita Makedoniassa, Kreikassa, Sveitsissä ja Suomessa sekä Makedonian maajoukkuetta.


title: Nebi Mustafi

text: Mustafin veli Nuri Mustafi on myös jalkapalloilija.


title: Riilahden kartano

text: Riilahden kartano () on Raaseporin Bromarvissa sijaitseva aateliskartano.


title: Riilahden kartano

text: Riilahden nimi mainitaan ensimmäisen kerran vuonna 1437. Se oli säteri vuodesta 1647. Kartanon omistajia ovat olleet Arvid Stålarm, Axel Oxenstierna sekä Körningin suku. Vuodesta 1725 lähtien kartano on yhtä keskeytystä lukuun ottamatta ollut Aminoffin suvun hallussa. Kartanossa syntyi muun muassa kenraalimajuri Johan Fredrik Aminoff vuonna 1756.


title: Riilahden kartano

text: Kartanon nykyisen päärakennuksen suunnitteli Pehr Granstedt, ja se on rakennettu 1803–1806. Kartanoa ympäröi samalta ajalta oleva englantilainen puisto. Kartanon alueelle on istutettu Suomen komein pyökkimetsikkö.


title: Riilahden kartano

text: Kartanon viereisellä merialueella, Gloppetin selällä, käytiin suuren Pohjan sodan aikana 1714 Riilahden meritaistelu. Aleksanteri II pystytytti sen muistoksi vuonna 1870 graniittiristin, ja 1928 pystytettiin toinen muistomerkki. Suomen vesillä kesällä 1884 purjehtiessaan keisarillinen huvipursi saattueineen ankkuroitui taistelupaikalle. Keisari Aleksanteri III vieraili kartanossa.


title: Fraunhoferin viivat

text: Fraunhoferin viivat ovat sarja spektriviivoja, jotka on nimetty saksalaisen fyysikon Joseph von Fraunhoferin mukaan. Ne havaittiin alun perin absorptioviivoina auringon värispektrissä.


title: Fraunhoferin viivat

text: Englantilainen kemisti William Hyde Wollaston oli vuonna 1802 ensimmäinen, joka havaitsi auringon spektrissä tummia viivoja. Vuonna 1814 myös Fraunhofer löysi ne itsenäisesti, ja aloitti systemaattisen tutkimuksen sekä viivojen aallonpituuden huolellisen mittauksen. Kaiken kaikkiaan hän kartoitti yli 570 viivaa, ja nimesi vahvimmat kirjaimilla A:sta K:hon. Nykyisellä tekniikalla auringonvalosta voidaan havaita useita tuhansia viivoja.


title: Fraunhoferin viivat

text: Myöhemmin Kirchhoff ja Bunsen totesivat, että jokaiseen alkuaineeseen liittyivät tietyt spektriviivat, ja päättelivät, että aukot auringon spektrissä johtuivat näiden aineiden aiheuttamasta absorptiosta auringon ylimmissä kerroksissa. Jotkut auringon spektrin aukoista johtuvat myös hapen aiheuttamasta absorptiosta maan ilmakehässä.


title: Ludacris

text: Ludacris (oikealta nimeltään Christopher Brian Bridges, s. 11. syyskuuta 1977 Champaign, Illinois) on yhdysvaltalainen rap-artisti ja näyttelijä. Hänen albumeitaan on myyty Yhdysvalloissa 17 miljoonaa ja maailmanlaajuisesti yli 24 miljoonaa kappaletta. Hän kuuluu Disturbing tha Peace-yhtyeeseen.


title: Ludacris

text: Ludacris aloitti räppäämisen 9-vuotiaana. Ensimmäiset ammatilliset kokemuksensa musiikin parissa hän sai työskennellessään DJ:nä paikallisella radiokanavalla Hot 97.5:llä (myöhemmin Hot 107.9) nimellä DJ Chris Lova Lova. Nykyisen artistinimensä Ludacris otti englanninkielen sanasta "ludicrous" joka tarkoittaa hullunkurista. Ensimmäisen rap-kappaleensa "Phat Rabbit" hän julkaisi Timbalandin albumilla "Tim's Bio: Life From Da Bassment". Vaikka Ludacris oli saanut tarjouksia levy-yhtiöiltä hän päätti julkaista esikoisalbuminsa "Incognegro" itsenäisesti vuonna 1999. Albumi myi yli 50 000 kappaletta, ja suurimman osan levyistä hän myi itse.


title: Ludacris

text: 2000 Ludacris liittyi Def Jam Recordingsin artisteihin. Samana vuonna Def Jam julkaisi uuden version "Incognegrosta" nimellä "Back For The First Time", ja levyä myytiin yli platinarajan. Albumi sijoittui Yhdysvaltain listoilla 4 sijalle. Albumilta julkaistiin singlet "Southern Hospitality" ja "What's Your Fantasy".


title: Ludacris

text: Ludacrisin toinen studioalbumi "Word of Mouf" julkaistiin vuoden 2001 loppupuolella. Albumin ensimmäinen single oli "Rollout (My Business)", jonka video oli ehdolla VMA -gaalassa. Muut albumilta lohkotut singlet olivat "Saturday (Oooh Oooh)" (feat. Sleepy Brown), "Move Bitch" (feat. Mystikal & I-20) ja "Area Codes" (feat. Nate Dogg). Albumia on myyty 3 miljoonaa kappaletta ja se on ylittänyt platinarajan.


title: Ludacris

text: Kolmas studioalbumi "Chicken-n-Beer" julkaistiin vuonna 2003. Albumilta julkaistiin singlet "P-Poppin' " (lyhennetty "Pussy Poppin' "). Albumilla vieraili monia etelävaltioiden räppäreitä muun muassa: Chingy, 8Ball & MJG, Lil' Flip, I-20 sekä Lil Fate. Toinen single oli Kanye Westin tuottama "Stand Up". Tämä single menestyi erittäin hyvin: se pomppasi suoraan Billboard Hot 100 -listan kärkeen ja sai paljon radiosoittoja. Albumin neljäs single "Splash Waterfalls" julkaistiin vuoden 2004 alussa.


title: Ludacris

text: Vuoden 2004 alussa Ludacris vieraili Lil Jonin kanssa Usherin hittisinglellä "Yeah!". Saman vuonna julkaistiin Ludacrisin neljäs studioalbumi "The Red Light District". Albumin ensimmäinen single "Get Back" julkaistiin vuoden 2004 lopulla. Seuraava single "Number One Spot", julkaistiin vuonna 2005. Kappale oli samplattu "Soul Bossa Nova" -kappaleesta. Muut singlet olivat "The Potion" sekä "Pimpin' All Over the World", joista jälkimmäisellä vierili Bobby Valentino. "The Red Light Districtiä" oli työstämässä muun muassa supertuottaja Timbaland.


title: Ludacris

text: Hip hop -lehti XXL ilmoitti Ludacrisin Releasy Therapyn olevan vuoden 2006 odotetuimpia albumeita. Albumi julkaistiin 26. syyskuuta 2006. Albumilla vierili muun muassa Pharrell Williams, R. Kelly, Young Jeezy, Mary J. Blige, Bobby Valentino ja Pimp C. Albumin ensimmäinen single "Money Maker" (feat. Pharrell) sai ensimmäisen radiosoittonsa 17. heinäkuuta 2006. Toinen single oli "Grew Up a Screw Up", jolla vieraili Young Jeezy. Huhuttiin kuitenkin, että kumpikin, Ludacris sekä Young Jeezy olisivat toisilleen riidoissa. Kolmas single "Runway Love" (feat. Mary J. Blige) sijoittui ykköspaikalle U.S. Rap Billboard -listalla ja voitti palkinnon BET Awardsissa. "Release Therapyä" myytiin ensimmäisellä viikolla 309,000 kappaletta ja se sijoittui Billboard 200 -listan kärkeen.


title: Ludacris

text: 28. heinäkuuta 2008 julkaistiin Ludacrisin ja DJ Draman yhteinen "DJ Drama Presents: The Preview" -mixtape. Mixtapen kappale "Politics as Usual" herätti huomiota, jossa Ludacris haukkuu Jessy Jacksonia, McCainia ja George Bushia. Hän kehuu siinä Barack Obamaa. Itse "Theater of the Mind" julkaistiin 24. marraskuuta 2008. Huhtikuussa 2008 xxlmag.comiin levisi Ludacrisin "Stay Together", jonka arveltiin tulevan "Theater of the Mindille". Näin ei kuitenkaan käynyt "Stay Together" tuli kuitenkin albumin bonus kappaleeksi. Myös "Pinky Shinin" kappaleen huhuttiin tulevan albumille, mutta se jäi pois kokonaan. Albumi julkaistiin samana päivänä, kuin Kanye Westin "808s & Heartbreak". "Theater of the Mindiä" myytiin 213,493 kappaletta, joten se sai tyytyä Billboard 200 -listan 5 sijaan, kun taas Kanyen albumi sijoittui ykköspaikalle. "Theater of the Mindin" ensimmäinen single "What Them Girls Like" (feat. Chris Brown & Sean Garrett) sijoittui Billboard Hot 100 listan 33. sijalle. Toinen single: "One More Drink" (feat. T-Pain) sijoittui samalla listalla sijalle 24. Kolmas virallinen single oli "Nasty Girl", jolla vieraili rap -artisti Plies.


title: Ludacris

text: Ludacrisin seitsemäs studioalbumi "Battle of the Sexes" julkaistiin 9. maaliskuuta 2010. Albumin julkaisu ei kuitenkaan sujunut niin kuin aluksi oli suunniteltu. Albumin piti nimittäin tulla jo vuonna 2009. Lisäksi albumin piti alun perin olla Ludacrisin ja tämän levy-yhtiö toverin, naisräppäri Shawnnan yhteisalbumi. Albumin nauhoitusten aikana Shawnna kuitenkin jätti Disturbing tha Peace -levy-yhtiön ja solmi uuden levytyssopimuksen R&B-laulaja T-Painin Nappy Boy Entertainmentin kanssa. Albumi julkaistiin lopulta vain Ludacrisin albumina. Albumilta julkaistiin "Everybody Drunk" -niminen promosingle huhtikuussa 2009. Sillä vierailivat Shawnna ja Lil Scrappy. Albumin ensimmäinen virallinen single "How Low" julkaistiin 8. joulukuuta 2009. 23. helmikuuta 2010 julkaistiin albumin toinen single "My Chick Bad", jolla vierailee Nicki Minaj. Albumin kolmas "Sex Room" -niminen single julkaistiin 20. huhtikuuta 2010. Singlellä vierailee Trey Songz. Albumi on myynyt kultaa.


title: Ludacris

text: Vuonna 2015 Ludacris julkaisi studioalbumin "Ludaversal". Albumi nousi Billboard 200-listalla kolmannelle sijalle.


title: Ritva Kinnunen

text: Ritva Kinnunen (nyk. Ritva Sammalkorpi, s. 4. maaliskuuta 1937) on suomalainen laulaja. Hän on laulaja Laila Kinnusen sisar.


title: Ritva Kinnunen

text: Ritva Kinnunen aloitti keikkailun vuonna 1959 Pentti Tiensuun orkesterissa ja siirtyi sen jälkeen solistiksi Kullervo Linnan orkesteriin. Ensilevytys "Milord" ilmestyi vuonna 1960, ja alun perin Edith Piafin levyttämästä kappaleesta tuli heti hitti, jonka laulaja esitti myös elokuvassa Tähtisumua.


title: Ritva Kinnunen

text: Vuosina 1960–1963 levytetty tuotanto sisälsi myös duettoja Laila Kinnusen kanssa. Näistä sisarusten levytyksistä tunnettuja ovat muun muassa ”Pojat”, ”Lauantai” ja ”Rinnakkain”.


title: Ritva Kinnunen

text: Ritva ja Laila Kinnunen esiintyivät duona lähinnä radiossa ja televisiossa. Vuonna 1962 valmistui TV-ohjelma "Sisarukset", jonka tuottivat Jukka Virtanen, Aarre Elo ja Matti Kuusla.


title: Ritva Kinnunen

text: Ritva Kinnunen lopetti esiintymiset 1960-luvun puolivälissä. Hän työskenteli yli 30 vuotta WSOY:n mainossihteerinä.


title: Sirdal

text: Sirdal on Norjan kunta Länsi-Agderin läänin luoteisosassa. Sen rajanaapureita ovat lännessä Lund, Bjerkreim ja Forsand Rogalandin läänissä, pohjoisessa Valle Itä-Agderin läänissä, idässä Bygland ja Kvinesdal sekä Flekkefjord etelässä. Kunnan keskustaajama Tonstad on 50 metrin korkeudella merenpinnasta, kun taas korkein kohta, "Urddalsknuten" on 1 434 metriä merenpinnan yläpuolella.


title: Sirdal

text: 45 % työntekijöistä työskentelee julkisella sektorilla. "Sira-Kvina Kraftselskap" ja matkailu ovat muutoin tärkeimmät työllistäjät. Kunnassa on runsaasti suosittuja retkeilyreittejä ja tunturihuvila-alueita. Vesistöissä on runsaasti kalaa ja metsissä on poroja ja hirviä.


title: Sirdal

text: Tammikuussa 2013 tehdyn väestönlaskennan mukaan Sirdalin kunnassa oli 1 831 asukasta.


title: Changhua

text: Changhua tunnetaan suuresta Buddhan patsaastaan. Se on 63 metriä korkea, ja sijaitsee Baguavuoren huipulla, ja näkyy selkeällä säällä koko kaupunkiin.


title: Taoyuan

text:
Taoyuan on kaupunki ja suoraan keskushallinnon alaisuudessa oleva kunta Taiwanin pohjoisosassa, noin 40 minuutin junamatkan päässä Taipeista etelään. Vuonna 2014 kunnan alueella eli yli kaksi miljoonaa asukasta, joista oli noin 417 366 asui varsinaisen kaupungin alueella.
Kaupungin nimi tarkoittaa persikankukkia. Alueella kasvaakin paljon hedelmäpuita, mutta varsinaisesti se tunnetaan Taiwanin teknologian keskuksena, jossa toimii mm. BenQ -tietokonefirman pääkonttori.


title: Taoyuan

text: Kaupungissa vuodesta 1917 asti toiminut Kainanin teknillinen oppilaitos sai vuonna 2006 teknillisen yliopiston arvon.


title: Sinebrychoffin puisto

text: Sinebrychoffin puisto (eli "Koffin puisto", ) on Helsingin Punavuoressa lähellä Hietalahtea sijaitseva puisto. Nimensä se on saanut vieressä vielä vuosina 1819–1992 toimineesta Sinebrychoffin olutpanimosta, jonka tonttiin puisto alkujaan on kuulunut, ja sen omistaneesta Sinebrychoff-suvusta. Koffin puisto on Vanhan kirkkopuiston ja Kaivopuiston ohella Helsingin suosituimpia puistoja.


title: Sinebrychoffin puisto

text: Puiston reunassa Bulevardin varrella on 1840-luvulla rakennettu entinen Sinebrychoffien asuintalo, jossa nykyään on Sinebrychoffin taidemuseo. Sen molemmilla puolilla Bulevardilta on portti puistoon. Puiston eteläosan kalliolla on vanha tiilinen kahdeksankulmainen torni. Kalliolle johtaa portaikko myös Ison Roobertinkadun päästä. Puiston ali kulkee Mallaskatu tunnelissa, joka yhdessä sieltä alkavan Uudenmaankadun kanssa muodostaa osan vilkasliikenteistä Länsiväylältä Helsingin keskustaan johtavaa ajoreittiä.


title: Sinebrychoffin puisto

text: Nikolai Sinebrychoff osti vuonna 1819 Hietalahden torin eteläpuolelta laajan alueen olutpanimon tontiksi. Teollisuusrakennukset sijoitettiin enimmäkseen tontin Hietalahdenrannan puoleiseen osaan, ja muu osa alueesta istutettiin puistoksi. Vaikka puisto oli yksityisomistuksessa, se avattiin vuonna 1835 yleisölle ja tuli pian helsinkiläisten suosimaksi retkikohteeksi. Luonteeltaan se oli englantilaistyyppinen maisemapuutarha. Taiteilijat kuten Magnus von Wright maalasivat siellä maisemamaalauksia.


title: Sinebrychoffin puisto

text: 1930-luvulla Sinebrychoff-yhtiö suunnitteli myyvänsä suuren osan puistoalueesta asuntotonteiksi. Alueelle laadittiin ja vahvistettiin asemakaava, jonka mukaan puistosta olisi jäänyt jäljelle vain sen Bulevardin puoleinen osa.


title: Sinebrychoffin puisto

text: Ennen toista maailmansotaa näistä suunnitelluista asuinrakennuksista oli rakennettu vain alueen koillisosasta erotettu rakennuskortteli, joka aikaisemmin oli ollut tehdasaluetta ja jonka uusi katu, Sinebrychoffinkatu, erotti puistosta. Muilta osin vanha puistoalue pysyi rakentamattomana 1960-luvulle saakka, mutta sen rakennustonteiksi suunniteltu eteläosa oli sitä ennen suljettu yleisöltä ja kasvanut täyteen pensaikkoa.


title: Sinebrychoffin puisto

text: Alueen suunnittelusta pidettiin 1960-luvulla uusi kilpailu. Voittaneen ehdotuksen mukaan jäljelle jäävä puistoalue olisi ollut melkoisesti suurempi kuin 1930-luvun toteuttamatta jääneen asemakaavan mukaan, mutta kallioalueen itäreunaan olisi rakennettu 19-kerroksinen toimistopilvenpiirtäjä. Lisäksi Uudenmaankadun jatkeeksi suunniteltu Mallaskatu päätettiin rakentaa puiston alittavaksi tunneliksi. Betonikannellinen tunneli rakennettiinkin jo vuonna 1967, samoin kuin joukko Sinebrychoffin tehtaan lisärakennuksia sekä muutamaa vuotta myöhemmin niiden eteläpuolelle uusi asuntokortteli, jonka Mallaskatu erotti tehdasalueesta.


title: Sinebrychoffin puisto

text: Puistoalueen supistaminen ja suunniteltu toimistopilvenpiirtäjä saivat kuitenkin osakseen myös laajaa vastustusta. Lopulta kaupunki pääsi tontin omistaneen rakennusliikkeen kanssa sopimukseen, jonka mukaan aivan puiston itäreunaan saatiin rakentaa vielä kaksi asuinkerrostaloa, mutta muu osa alueesta jäi puistoksi ja rakennusliike sai korvaukseksi tontteja muualta. Puistoalue oli jo sitä ennen siirtynyt kaupungin omistukseen, ja siellä suoritettiin 1980-luvulla suuria uudelleenjärjestely- ja kunnostustöitä.


title: Tainan

text: Tainan on kaupunki Taiwanin eteläosassa. Vuoden 2011 lopulla sen alueella eli yli 1 850 000 asukasta, mikä tekee Tainanista Taiwanin viidenneksi suurimman kaupungin.


title: Tainan

text: Tainan oli Taiwanin pääkaupunki vuosina 1661–1887. Itse asiassa se antoi nimensä koko saarelle. Kaupungissa on paljon historiallisia rakennuksia Qing-dynastian ajalta.


title: Jhonghe

text: Jhonghe (myös Chunghe tai Zhonghe) on kaupunki Taiwanin pohjoisosassa. Vuoden 2006 lopulla siellä eli 411 011 asukasta. Tämä tekee siitä Taiwanin kuudenneksi suurimman kaupungin. Jhonghe sijaitsee Shindina-joen varrella eri puolella jokea kuin Taipei. Alueella vallitsee lämmin ja kostea ilmasto, keskilämpötila on 23.7 astetta.


title: M/S Marin

text: M/S Marin () on ranskalaisen MARFRET Compagnie Maritimen omistama ro-ro-rahtialus. Alus on rakennettu vuosina 1990–1991 yhteensä kolmella eri telakalla Norjassa. "Marin" on rekisteröity Luxemburgin lipun alle.


title: M/S Marin

text: 8. toukokuuta 1989 alus tilattiin. 1. syyskuuta 1990 aluksen runko laskettiin vesille norjalaisella Nordfjord Skipsindustri A/S:n telakalla Nordfjordeidissa, josta runko hinattiin Hjørungavaag Verksted A/S:n telakalle Hjørungavågiin loppuun rakennettavaksi. Telakka meni kuitenkin konkurssiin ja alus lopulta saatiin valmiiksi Hellesøy Skipsbyggeri AS:n telakalla Løfallstrandissa. Viimein 27. syyskuuta 1991 alus luovutettiin ahvenanmaalaisen Rederi Ab Lillgaardin omistukseen, joka rekisteröi aluksen Suomen lipun alle nimellä "Ann-Mari". Kotisatamaksi tuli Maarianhamina. Tämän jälkeen suomalainen Transfennica aloitti liikennöinnin aluksella Suomen ja Manner-Euroopan välillä. 1. tammikuuta 1995 alus aikarahdattiin Finncarriersin liikenteeseen linjalle Helsinki–Kotka–Hanko–Oslo–Göteborg–Helsingborg–Århus–Kööpenhamina. 5. tammikuuta 1997 Ann-Mari siirtyi Polfinin liikenteeseen reitille Helsinki–Kotka–Gdynia–Szczecin. 20. tammikuuta 1997 alus siirtyi reitille Suomi–Ruotsi–Norja.


title: M/S Marin

text: Elokuussa 1997 suomalainen OY Rettig AB Bore osti aluksen ja nimesi sen "Finnbeaveriksi". Lippuvaltiona säilyi Suomi; vain kotipaikka muuttui Turuksi. Omistajan vaihtumisen jälkeen alus aloitti liikennöinnin reitillä Helsinki–Kotka–Göteborg–Oslo. Toukokuussa 2002 alus sai nimen "Bore-Mari", jonka jälkeen siirtyi Britannian Hullin ja Puolan Gdynian väliseen liikenteeseen. Myöhemmin toukokuussa Bore-Mari aikarahdattiin Bornholmstrafikkenin liikenteeseen reitille Køge–Rønne. Rahtaus päättyi lokakuussa 2003. Tammikuusta huhtikuuhun 2004 alus oli aikarahdattuna ruotsalaisen Stena Linen Göteborgin ja Travemünden väliseen liikenteeseen. Kesäkuussa 2004 Bore-Mari aikarahdattiin P&O Ferriesin liikenteeseen reitille Hull–Rotterdam/Zeebrugge.


title: M/S Marin

text: Marraskuussa 2004 kreikkalainen Attica Enterprise ilmoitti ostavansa aluksen. Tammikuussa 2005 alus luovutettiin ostajalle, joka rekisteröi sen Kreikan lipun alle nimellä "Marin". Kotisatamaksi tuli satamakaupunki Pireus. Tämän jälkeen alus aloitti liikennöinnin Suomen Uudenkaupungin ja Saksan Rostockin välillä. Tammikuussa 2007 liikennöinti tällä reitillä loppui ja 10. helmikuuta Marin siirtyi Välimerelle Patraksen ja Porto Margheran (Venetsia) väliseen liikenteeseen. 4. tammikuuta 2008 aluksen ilmoitettiin olevan myyty ranskalaiselle MARFRET Compagnie Maritimelle. Luovutus tapahtui 13. helmikuuta.


title: Kara Edwards

text: Kara Edwards (s. 17. helmikuuta 1977 Lubbock, Texas, Yhdysvallat) on yhdysvaltalainen radiojuontaja ja ääninäyttelijä, joka palkittiin vuosina 2007 ja 2008 Voicey-palkinnolla.


title: Kara Edwards

text: Edwards aloitti uransa radion parissa 19-vuotiaana heti high schoolin jälkeen. Ensimmäisiä lähetyksiä hän teki ABC radiolle Dallasissa ja erityisesti Disney radiolle. Vuotta myöhemmin Edwards oli muun muassa yhteisisäntänä radio-ohjelmassa "Squeege and Kara Show". Samalla hän teki myös mainosjuontoja. 2000-luvun alussa Edwards aloitti työskentelemään radion ohella ääninäyttelemissä animaatioissa ja erityisesti FUNimationilla.


title: Kara Edwards

text: Ensimmäiset ääniroolit hän teki vuonna 2001 dubattuaan Dragon Ball Z:taa, jonka aikana ääniohjaaja Christopher Sabat oli vakuuttunut Edwardsin ääninäyttelemisestä ja tarjosi hänelle suuremman roolin samasta sarjasta Gotenin, Videlin ja Gotenksin ääninä. Hän myös dubbasi samat roolit animeen liittyvissä videopeleissä ja Dragon Ball Z: Budokai Tenkaichi.


title: Kara Edwards

text: Keväällä 2002 Edwards palkattiin tuottajaksi Pohjois-Karolinan radiokanavan WSSS:n ohjelmaan "Sander Walker in the Morning", joka kesti syksyyn 2003 asti. Helmikuussa 2004 hän palasi takaisin radion pariin yhteisisännäksi Pohjois-Karolinan WSOC -radiokanavan "Jeff Roper Morning Show" ohjelmaan. Tammikuussa 2005 hänen juontaja parinsa Jeff Roper vaihtoi työpaikkaa ja hänen tilalleen palkattiin Rob Tanner, joka työskenteli Kara Edwardsin kanssa uudessa "Tanner in the Morning" radio-ohjelmassa. Ohjelma oli sekoitus paikallista huumoria ja parodiaa, jonka myötä se oli yksi aamun kuunnelluimmista ohjelmista Charlottessa. Edwards jatkoi radiojuontamista aktiivisesti vielä kaksi vuotta, jonka aikana hän teke edelleen äänirooleja FUNimationille. Edwards tapasi myös tulevan aviomiehensä Charlottessa Chris Suchanin, joka työskenteli meteorologina WBTV:lle. Pari meni naimisiin huhtikuussa 2006.


title: Kalevan kisat 1947

text: Kalevan kisat järjestettiin vuonna 1947 Tampereella 16.–18. elokuuta. Kilpailupaikka oli Pyynikin kenttä. Kalevan maljan voitti Tampereen Pyrintö. Naisilla oli omat yleisurheilun Suomen-mestaruuskilpailut Kouvolassa 17. elokuuta.


title: Kalevan kisat 1947

text: Kilpailut järjestettiin Kouvolassa 17. elokuuta.


title: Kalevan kisat 1948

text: Kalevan kisat järjestettiin vuonna 1948 Vaasassa 21.–22. elokuuta. Kilpailupaikka oli Hietalahden kenttä. Kentällä ei ollut vesiestettä, joten estejuoksu kilpailtiin Helsingin Olympiastadionilla. Kalevan maljan voitti Tampereen Pyrintö. Naisilla oli omat yleisurheilun Suomen-mestaruuskilpailut Tampereella 15. elokuuta.


title: Kalevan kisat 1948

text: Kilpailut järjestettiin Tampereella 15. elokuuta. Kilpailupaikka oli Pyynikin kenttä.


title: Kalevan kisat 1964

text: Kalevan kisat järjestettiin vuonna 1964 Oulussa 15.–16. elokuuta. Kilpailupaikka oli Raatin kenttä. Kalevan maljan voitti Helsingin Kisa-Veikot.


title: Kalevan kisat 1965

text: Kalevan kisat järjestettiin vuonna 1965 Jyväskylässä 7.–8. elokuuta. Kilpailupaikka oli Harjun kenttä. Kalevan maljan voitti Helsingin Kisa-Veikot.


title: Kalevan kisat 1999

text: Kalevan kisat järjestettiin vuonna 1999 Seinäjoella 5.–8. elokuuta. Kilpailupaikka oli Seinäjoen keskuskenttä. Kalevan maljan voitti Turun Urheiluliitto.


title: Paul-Henri Mathieu

text: Paul-Henri Mathieu (s. 12. tammikuuta 1982 Strasbourg, Ranska) on ranskalainen tennispelaaja. Hän on vuonna 1999 alkaneella urallaan ehtinyt voittaa neljä ATP-turnausta kaksinpelissä ja yhden nelinpelissä. Genevessä, Sveitsissä asuvaa oikeakätistä Mathieuta valmentaa tällä hetkellä Olivier Malcor.


title: Paul-Henri Mathieu

text: Parhaimmillaan Mathieu on ollut maailmanlistan sijalla 12 kaksinpelissä (huhtikuussa 2008) ja sijalla 103 nelinpelissä (syyskuussa 2008). Hän on voittanut kaksinpelin ATP-turnauksen vuonna 2002 Moskovassa ja Lyonissa sekä vuonna 2007 Casablancassa ja Gstaadissa. Syyskuussa 2008 hän voitti Bukarestin nelinpeliturnauksen parinaan Nicolas Devilder.


title: Paul-Henri Mathieu

text: Grand Slam -turnauksissa Mathieu on parhaimmillaan yltänyt neljännelle kierrokselle; tämä häneltä onnistui Australian avoimissa vuosina 2006 ja 2008, Ranskan avoimissa vuosina 2002 ja 2008 sekä Wimbledonissa vuosina 2007 ja 2010. Yhdysvaltain avoimissa hän on parhaimmillaan edennyt kolmannelle kierrokselle vuosina 2004 ja 2010.


title: Ethiopian Airlines

text: Ethiopian Airlines () on Etiopian valtiollinen lentoyhtiö, jonka kotikenttä on Bolen kansainvälinen lentoasema Addis Abebassa. Lentoyhtiö kuljetti alkuvuodesta 2018 matkustajia 126 kohteeseen ja rahtia 39 eri kohteeseen niin maan sisällä sekä ulkomailla.


title: Ethiopian Airlines

text: Ethiopian Airlinesin perustivat 30. joulukuuta 1945 keisari Haile Selassie ja lentoyhtiö TWA ("Trans World Airlines"). Toiminta aloitettiin 8. huhtikuuta 1946 Douglas DC-3 -potkurikoneella Addis Abeban ja Kairon välisellä viikoittaisella vuorolla. Pitkänmatkan lennot Frankfurtiin alkoivat vuonna 1958, ja ensimmäiset suihkukonevuorot aloitettiin tammikuussa 1963 Addis Abebasta Nairobiin. Ethiopian Airlines muutti yhtiömuotonsa ja nimensä nykyiseksi vuonna 1965. Yhtiö on kokonaisuudessaan Etiopian valtion omistama ja työllistää 4 700 henkilöä (maaliskuu 2007). Alkutaipaleellaan yhtiö käytti lähes yksinomaan Amerikasta palkattua henkilökuntaa, mutta vuodesta 1971 yhtiön koko henkilökunta on ollut etiopialaista. Vuonna 1998 yhtiö aloitti Atlantin yli lennettävät vuorot. Ethiopian Airlines on saanut tunnustusta englantilaiselta The Economist -lehdeltä, ja vuonna 2000 etiopianisti Paul B. Henze nimesi yhtiön olevan "yksi luotettavimmista ja eniten tuottavista lentoyhtiöista kehitysmaissa". Yhtiöllä on oma kanta-asiakasohjelma ShebaMile Saban kuningattaren kunniaksi.


title: Ethiopian Airlines

text: Mohamed Amin julkaisi kirjoituksiaan lentoyhtiön julkaisussa ennen kuolemaansa Ethiopian Airlinesin lennon 961 kaappauksessa vuonna 1996.


title: Ethiopian Airlines

text: Ethiopian Airlinesillä on yhteensä kahdeksan rahtikonetta tammikuussa 2018.


title: Ethiopian Airlines

text:
Ethiopian Airlinesin laivasto tammikuussa 2018 yhteensä 94 seuraavaa konetta:
Yhtiöllä on tilauksessa seuraavat 61 konetta:


title: Ethiopian Airlines

text: Vuoden 1970 jälkeen Ethiopian Airlinella on ollut kolme vakavaa onnettomuutta.


title: Ethiopian Airlines

text: 15. syyskuuta 1988 Ethiopian Airlinesin lennon numero 604 Boeing 737:n noustessa lentoon Bahir Darista Etiopiasta sen molemmat moottorit imaisivat useita lintuja sisäänsä. Toinen moottoreista lakkasi toimimasta täydellä teholla, samoin toinen koneen yrittäessä tehdä pakkolaskua takaisin Bahir Dariin. Onnettomuudessa kuoli 31 koneen 105 matkustajasta


title: Ethiopian Airlines

text: 23. marraskuuta 1996 kolme konekaapparia otti komennon pian lentoonlähdön jälkeen Ethiopian Airlinesin lento numero 961:n Boeing 767:ssä. Kone oli matkalla reitillä Addis Abeba–Nairobi–Brazzaville–Lagos–Abidjan. Konekaapparit komensivat kapteenin lentämään koneen Australiaan. Kaappaajat eivät uskoneet kapteenia, ettei koneessa ollut tarpeeksi polttoainetta Australiaan saakka. Kapteeni ja lennonjohto yrittivät neuvotella kaappareiden kanssa laskeutumisesta Mombasaan tankkausta varten. Kun tämä epäonnistui, kapteeni otti kurssin pitkin Afrikan itärannikkoa. Lähestyttäessä Moronia Komoreilla yksi koneen moottoreista sammui polttoaineen loppumisen vuoksi, ja yritettäessä laskeutumista toinenkin moottori sammui. Kone putosi mereen 500 metrin päässä rannasta. 175 matkustajasta kuoli 123. Mereen syöksyssä kuolivat myös kaikki kaapparit. Lentäjät selvisivät hengissä.


title: Ethiopian Airlines

text: 25. tammikuuta 2010 Ethiopian Airlinesin lento 409, Boeing 737-800 (ET-ANB), syöksyi Välimereen pian lähdön jälkeen Rafik Haririn kansainväliseltä lentoasemalta Beirutista Addis Abebaan suuntautuvalle lennolle. Lentokoneessa oli 90 matkustajaa ja koneen henkilöstöä. Kaikki koneessa olleet kuolivat.


title: Paul J. Flory

text: Paul John Flory (19. kesäkuuta 1910 Sterling − 9. syyskuuta 1985 Big Sur) oli yhdysvaltalainen kemisti. Hän sai Nobelin kemianpalkinnon vuonna 1974 työstään makromolekyylien parissa.


title: Paul J. Flory

text: Flory valmistui filosofian tohtoriksi Ohion osavaltionyliopistosta vuonna 1934. Hänen ensimmäinen työpaikkansa oli DuPontilla. Siellä hän työskenteli yhdessä Wallace Carothersin kanssa.


title: Paul J. Flory

text: Floryn ensimmäiset työt koskivat polymerointireaktion mekanismeja. Vaiheittaisessa polymerointireaktiossa hän huomasi, että makromolekyylin loppupään reaktiivisuus väheni sitä mukaa kuin molekyylin koko kasvoi. Liittymisreaktioon hän kehitti ketjunvaihtoteorian.


title: Paul J. Flory

text: Kun Carothers kuoli vuonna 1938 Flory siirtyi Cincinnatin yliopistoon. Cincinnatissa hän kehitteli matemaattisen teorian molekyylien, joilla on enemmän kuin kaksi funktionaalista ryhmää, polymeroinnista.


title: Paul J. Flory

text: Vuonna 1940 Flory siirtyi Standard Oilin laboratorioon Lindeniin. Siellä hän kehitti teorian liittyen useiden polymeerien seoksiin. Vuonna 1945 hän aloitti työt Goodyearin laboratoriossa polymeerejä tutkivan ryhmän johtajana. Keväällä 1948 Peter Debye kutsui Floryn pitämään oppitunteja Cornellin yliopistoon.


title: Paul J. Flory

text: Flory teki useita tutkimuksia ja kehitti muun muassa polymeerien liukoisuutta käsittelevän Flory-Hugginsin -teorian yhdessä Maurice Loyal Hugginsin kanssa.


title: Fasilitointi

text: Fasilitointi-käsitettä käytetään kuvaamaan toimintaa, jonka tarkoituksena on helpottaa muiden toimintaa. Henkilöä, joka helpottaa muiden toimintaa, kutsutaan fasilitaattoriksi tai fasilitoijaksi.


title: Nelson Freire

text: Nelson Freire (s. 18. lokakuuta 1944) on brasilialainen pianisti. Hän aloitti soittamisen 3-vuotiaana ja piti ensimmäisen julkisen resitaalinsa viiden iässä.


title: Nelson Freire

text: Aloitettuaan kansainvälisen uransa vuonna 1959 Freire on esiintynyt lukuisien maailmanluokan orkesterien sekä kapellimestarien kanssa. Hänet tunnetaan muun muassa Frédéric Chopinin levytyksistään; hän on soittanut myös nelikätisesti / kahdella pianolla Martha Argerichin kanssa.


title: Hsinchu

text: Hsinchu on kaupunki Taiwanin pohjoisosassa. Vuoden 2011 lopulla siellä eli 420 052 asukasta. Tämä tekee siitä Taiwanin seitsemänneksi suurimman kaupungin. Paikallisten lempinimi kaupungille on "Tuulten kaupunki".


title: Hsinchu

text: Hsinchu on Taiwanin korkean teknologian keskeisiä alueita. Siellä on teollisuus- ja tiedepuisto, jossa toimii 360 yritystä. Näihin kuuluvat Philips, Holtec ja AU Optronics. Niinpä kaupungissa on Taiwanin korkein tulotaso.


title: Hsinchu

text: Kemian nobelisti Yuan T. Lee ja aitajuoksun olympiamitalisti Chi Cheng ovat kotoisin Hsinchusta.


title: Jim Leyland

text: James Richard ”Jim” Leyland (s. 15. joulukuuta 1944) on yhdysvaltalainen baseballvalmentaja. Hän on toiminut päävalmentajana Pittsburgh Piratesissa (1986–1996), Florida Marlinsissa (1997–1998), Colorado Rockiesissa (1999) ja Detroit Tigersissä (2006–2013).


title: Jim Leyland

text: Leyland on voittanut "Manager of the Year Awardin", parhaan päävalmentajan palkinnon, National Leaguessa vuosina 1990 ja 1992 sekä American Leaguessa vuonna 2006.


title: Marie-France Pisier

text: Marie-France Pisier (10. toukokuuta 1944 Đà Lạt, Vietnam – 24. huhtikuuta 2011 Saint-Cyr-sur-Mer, Var, Ranska) oli ranskalainen näyttelijä. Hänen ensiroolinsa oli elokuvan "Rakkautta 20-vuotiaana" François Truffaut'n osuudessa "Antoine et Colette".


title: Marie-France Pisier

text: Muita Pisierin rooleja olivat muun muassa François Truffaut'n elokuvassa "Rakkaus karkuteillä" (1979 ja Luis Bunuelin elokuvassa "Vapauden aave". Hän sai parhaan naissivuosan César-palkinnot vuosina 1976 (Jean-Charles Tacchellan ohjaus "Hellyyden aika", 1975, ja André Téchinén ohjaus "Ranskalaisia muistoja", 1975) ja 1977 (André Téchinén ohjaus "Barocco", 1976). Hän siirtyi sittemmin Hollywoodiin, jossa hän näytteli pääosassa elokuvassa "Sydänyön tuolla puolen".


title: Marie-France Pisier

text: Pisier löydettiin hukkuneena uima-altaasta. Hän syntyi Đà Lạtissa Vietnamissa, jossa hänen isänsä oli siirtomaahallinnon kuvernöörinä. Hänen veljensä, matemaatikko Gilles Pisier on Ranskan akatemian jäsen.


title: Jean-Pierre Léaud

text: Jean-Pierre Léaud (s. 5. toukokuuta 1944) on ranskalainen näyttelijä. Léaudia pidetään yleisesti eräänä ranskalaisen uuden aallon elokuvan merkittävimmistä avainnäyttelijöistä.